Дарахтлар бағридаги бинолар » Скачать музыку бесплатно новинки музыки 2016-2017\nАйрим дарахтлар шу даражада улканки, биноларни улардан эмас, аксинча уларнинг ичига қуриш мумкин. Баобаб дарахтига жойлашган бар. Жанубий Африка Республикаси 1. “Sunland Baobab Pub” бари Баобаб нафақат дунёдаги энг улкан, балки энг узоқ умр кўрувчи дарахт ҳамдир. Бу дарахтлар минглаб йил яшаши ва катталиги уй ҳажмига етиши мумкин. Жанубий Африкадаги Можажисклуф шаҳридаги олти минг ёшли баобаб дарахтининг ичига “Sunland Baobab Pub” деб номланувчи бар жойлашган. Табиат ҳимоячилари ташвишланмасалар ҳам бўлади. Бу дарахтнинг ичи ўйилмаган. Олти минг йил давомида дарахт танасида улкан ғовак пайдо бўлган ва бар ходимлари унинг ичида овқат тайёрлашади. 2. Эман-ибодатхона. Франция Франция Нормандиясидаги Алувиль-Бельфос қишлоғида эса роҳиблар ибодат қиладиган меҳроб эман ичида жойлашган. Тадқиқотчиларнинг айтишича, эман тўққизинчи асрда экилган. Битиклардан маълум бўлишича, ўн еттинчи асрда маҳаллий роҳиблардан бири унинг ичига қирқ нафар болани сиғдирган экан. 3. Патрик Догертининг дарахт-уйи. АҚШ Америкалик Патрик Догерти бир вақтнинг ўзида архитектура, скульптура ва боғбонлик билан шуғулланади. У дарахт ва буталардан антиқа иншоот ва шакллар ясайди. Тўғри, бу биноларда ҳеч ким яшамайди. Лекин Патрик Догертининг асарлари очиқ музей ва паркларнинг безаги ҳисобланади. 4.“The Birds Nest” меҳмонхонаси. Швеция. Швецияда бир неча йилдан бери “Tree Otel” деб номланган ҳар бир хонаси дарахт устида жойлашган меҳмонхона фаолият кўрсатади. 2014 йили эса бу ерда “The Bird’s Nest” (“Қуш ини”) деб номланувчи янги корпус ишга тушди. Бу мўъжазгина иншоот дарахт устида жойлашган улкан қуш инини эслатади. Унинг ичида икки кишига мўлжалланган кичик, лекин замонавий хона жойлашган бўлиб, бу ерга йиғма нарвон орқали чиқиш мумкин. 5. Дарахт-тоннель. Калифорния, АҚШ Калифорниянинг Легет шаҳарчасида улкан секвойялар ўсувчи миллий парк бор. Парк ичидаги йўлнинг ўртасида эса секвойя дарахти ўсади. Лекин у автомобиль ва машиналар қатновига халал бермайди, чунки ўтган асрнинг ўттизинчи йилларида унинг орасидан тоннель ўтказилган. Дарахт ичидаги тоннелни маҳаллий ўрмончилар яратишган. Бу дарахт ҳалигача қуриб қолмайди ва ҳар баҳорда янги япроқ чиқаради. Manba: xabardor.uz


ҲАЁТДА ТЎҒРИ ЙЎЛНИ ТАНЛАНГ » "Жиззах овози" газетаси расмий сайти\nБиз дунё тан олаётган, тинч ва осойишта, кундан кунга гуллаб яшнаётган юртда яшаяпмиз. Шу юрт равнақига ҳар бир шахс муносиб хизмат қилиши, ўз ҳиссасини қўшиши ҳам қарз, ҳам фарз ҳисобланади. Туманимиздаги қарийб 49 мингга яқин оила аъзолари билан олиб борилаётган маънавий-маърифий тарғибот ишлари, суҳбатлар, учрашувлар, турли тадбирлар соғлом турмуш тарзини шакллантириш, замонавий намунали оила тизимини яратишга қаратилган.\nОила иммунитетини мустаҳкамлашга оид фармон ва қарорлардан келиб чиқилиб, оилаларда соғлом муҳитни шакллантириш учун барча шарт-шароитлар яратилган. "Ҳар бир оила – тадбиркор", "Ёшлар – келажагимиз" давлат дастурлари, кам фоизли кредитлар берилиши жорий қилингани оилаларда ишсизликни бартараф этишга қаратилган. Оила-вий тадбиркорлик қўллаб-қувватланмоқда. Мана шундай имкониятларга қарамасдан ижтимоий фойдали меҳнат қилишни хоҳламайдиган фуқаролар ҳам учраб турибди. Бекорчилик, боқимандалик нафақат шу шахсга, балки унинг оиласига ҳам ўзининг салбий таъсирини кўрсатаяпти.\nБугунги кунда оилавий келишмовчиликлар, ҳуқуқбузарлик ва жиноятчиликларнинг мавжудлиги, ҳудудда 165 та нотинч ва муаммоли оилалар мавжудлиги, мунтазам жанжаллар бўлиб турадиган 25 та оила тақдири барчани ташвишлантирмоқда.\nМунтазам спиртли ичимликлар ичиш, моддий етишмовчилик, эр ёки хотиннинг бир-бирига хиёнати, маиший зўравонлик, қайнона-келин ёки учинчи шахслар аралашуви оилаларнинг дарз кетишига сабаб бўлмоқда. Натижада фарзандлар ё ота ё она меҳридан айро тарбия олмоқда. Энг ачинарлиси, оиладаги нотинчлик ва келишмовчиликлар, эркаклар, аёллар ва вояга етмаган болалар ўртасида турли ҳолатдаги ҳуқуқбузарликлар, жиноятлар содир этилиши, ўз жонига қасд қилишига олиб келмоқда. Аёллар ўртасида жиноят содир этилиши бу миллатимиз учун аянчли. Лекин бу бор ҳақиқат. Ажримлар сони ошиб бораётгани безовталикни келтириб чиқарди. 30 ёшгача бўлган оилаларда ўтган йили ажримлар сони 85 тани ташкил этган бўлса, жорий йилнинг биринчи чорагида 26 тага етди.\nФарзанд тарбиясида ҳам кўпроқ аёллар масъул бўлади. Шундай экан, она ўз қиёфасини салбий томонга ўзгартирса нима бўлади?\nМарказимизда бир қатор ҳамкор ташкилотлар билан биргаликда маҳаллалар, таълим масканларида ҳар ҳафтанинг жума куни "Ҳуқуқий онг ва ҳуқуқий маданият", "Ҳаётингни тўғри танла" мавзуида тарғибот ишлари олиб борилмоқда. Ўтган вақт оралиғида билиб-билмай боши берк кўчага кириб, ёт ғоялар таъсирига тушиб қолган Юртбошимиз томонидан авф этилган хотин-қизларга тўғри йўлни топиши учун яна имкон берилиб, касб-ҳунар ўргатиш борасида турли ишлар ҳам амалга оширилди.\n"Оила" илмий-амалий тадқиқот маркази\nШароф Рашидов тумани бўлимининг раҳбари\n» ОИЛА: МИЛЛИЙ ВА ХАЛҚАРО ТАЖРИБА\n» МУҚАДДАС ҚЎРҒОНГА ДАРЗ КЕТМАСИ\n» Ҳалима НЕЪМАТОВА: “ЗАМОНАВИЙ НАЪМУНАЛИ ОИЛА МЕЗОНЛАРИНИ БЕЛГИЛАШ АМАЛИЙ ИШДА АКС ЭТАДИ”\n» ХОТИН-ҚИЗЛАР МАЪНАВИЙ КАМОЛОТИГА ЭРИШИ: ЭНГ ДОЛЗАРБ МАСАЛА


“Янги йилдан олдинги муҳим сиёсий ҳаракат”. Путин ва Байден нималарни гаплашди? | Qalampir.uz\n“Янги йилдан олдинги муҳим сиёсий ҳаракат”. Путин ва Байден нималарни гаплашди?\nОлам\t31 Декабрь 2021 10:45 6421\nРоссия ва АҚШ етакчилари Владимир Путин ва Жо Байден кеча, 30 декабрь куни телефон орқали мулоқот қилди. Суҳбат аниқ ва мазмунли бўлган. Бу ҳақда Путиннинг ёрдамчиси Юрий Ушаков маълумот берди.\nДавлат раҳбарларининг телефон мулоқоти Москва вақти билан кечки пайт бўлиб ўтган ва 50 дақиқа давом этган.\n“Бугунги мулоқотдан мамнунмиз, чунки улар самимий, мазмунли, аниқ хусусиятга эга бўлди. Ва шуни айтишим мумкинки, умуман олганда, бу мулоқотнинг йўналиши анча конструктив бўлди”, деган Президент ёрдамчиси журналистларга.\nУшаковнинг таъкидлашича, Қўшма Штатлар Москвадан Вашингтонга ўтказилган иккита ҳужжатда баён этилган Россия хавотирларининг мантиқи ва моҳиятини тушуниш истагини намойиш қилган. Унинг сўзларига кўра, Путин ва Байден суҳбатга пухта тайёргарлик кўрган ва мулоқотни Янги йилдан кейин давом эттиришга келишиб олган.\n“Янги йилга роппа-роса бир кун қолганида чинакам муҳим сиёсий ҳаракат бўлиб ўтди”, деган Ушаков.\nБайден Путин билан суҳбатда эҳтимолий “кенг кўламли санкциялар” ҳақида гапирган, Россия Президенти бунга жавобан бу муносабатларнинг бутунлай узилишига олиб келиши мумкин бўлган катта хато бўлишини айтган. Россия раҳбари бундай санкциялар энг оғир оқибатларга олиб келишини қўшимча қилган ва Москва бу содир бўлмаслигига умид қилишини айтган.\nПутин, шунингдек, Байденга Россия ўз хавфсизлигини таъминлашда Қўшма Штатлар қандай йўл тутса, шундай йўл тутишини айтган. Таъкидланишича, Путин Америка Президентига ушбу гапнинг асосий маъносини етказиш учун ҳар томонлама ҳаракат қилган.\n“Россиянинг кафолатланган хавфсизлиги”\nРоссия раҳбари Байден билан суҳбат чоғида АҚШ ва НАТОга берилган стратегик хавфсизлик кафолатлари бўйича ҳужжатларда белгиланган асосий тамойилларни батафсил баён қилган.\n“Путин биз учун, албатта, бу уч йўналиш бўйича музокаралар муҳим эканини таъкидлади (Женевадаги икки томонлама музокаралар, Россия ва НАТО орқали Брюсселдаги музокаралар, ЕХҲТ орқали Венадаги музокаралар — таҳр.), лекин энг муҳими, бизга натижа керак ва биз Россия учун кафолатланган хавфсизлик кўринишидаги натижага эришамиз”, деган Президент ёрдамчиси.\nЭслатиб ўтамиз, декабрь ойи бошида Россия ва АҚШ Президентлари Владимир Путин ва Жо Байден телеконференцалоқа форматида икки томонлама музокаралар ўтказганди.\n15 Январь 22:19 132140\n16 Январь 18:38 60984\n15 Январь 08:25 39854\n15 Январь 19:09 37975


Бизнес ва Молия мактаби/ факултети\nБизнесни бошқариш даражасини ўрганишдаги энг муҳим жиҳатлардан бири бу ҳар қандай ташкилот учун қимматли бойликка айланадиган асосий бошқарув кўникмаларидир. Бизнес мактаби ўқувчиларга бизнеснинг асосий йўналишлари ҳақида кенг маълумот бериш учун мўлжалланган асосий ўқув дастурига бағишланган.\nБизнес курслари банк, молия, бизнесни бошқариш ва бухгалтерия ҳисобидан туризм ва халқаро иқтисодий алоқаларга қадар.\nМасалан, Халқаро маркетинг асослари курси талабаларга маркетинг тамойиллари тўғрисида тушунча бериш учун мўлжалланган. У атроф-муҳитни таҳлил қилиш, саноат ва рақобатчиларни таҳлил қилиш, маркетинг кўрсаткичлари, маркетинг стратегиялари, бозор таркибининг таркибий қисмлари ва ниҳоят амалга ошириш ва бошқариш механизмлари каби мавзуларни ўз ичига олади.\nХалқаро иқтисодиёт мамлакатлар ўртасидаги иқтисодий алоқалар билан шуғулланади. Халқаро иқтисодий жараёнларни тушуниш иқтисодиёт, халқаро алоқалар ва давлат бошқаруви соҳасида ишлашни истаганлар учун зарурдир. Курс халқаро товар ва хизматлар савдосига бағишланган.\nТуризм менежменти талабаларни динамик туризм соҳасида меҳмондўстлик, саёҳат ва туризм каби соҳаларда ишлашга тайёрлайдиган ўқув дастури. Курс шунингдек, талабаларни мавжуд шароит ва шароитлардан келиб чиқиб, туристик фаолиятни режалаштириш ва туристик маҳсулотларни бошқариш учун тайёрлайди.\nУшбу маълумотларни ўлчаш ва узатиш билан молиявий тизимларга бағишланган бухгалтерия ҳисоби ва молия йўналиши. Чунингдек, молиявий тизимлар ҳақида батафсил тушунча ва таҳлилий кўникмаларни ривожлантириш. Дастур бизнеснинг бошқа соҳаларини, шу жумладан ҳуқуқшунослик, маркетинг билан таништиради.\nБизнес мактаби асосий курсларни битта ўқув жараёнига бирлаштириб, асосларни қамраб олишнинг мутлақо янги усулини ишлаб чиқди, бу глобаллашув, ишбилармонлик одоби ва бошқарув каби мавзулардаги дарсларни ҳам ўз ичига олиши мумкин. Курслар барча фанлардан талабалар билан ишлайдиган профессор-ўқитувчилар томонидан олиб борилади.


Илм одоб билан ҳосил бўлади – oliymahad.uz\nИлм одоб билан ҳосил бўлади\nАллома Абу Умар Термизийнинг “Таълимул мутаъаллим” асари тасаввуф қарашлари билан аҳамиятли саналади. Тасаввуфнинг асосларидан бири бу одоб-ахлоқ масалаларидир. Зеро, одоб ахлоқ комил инсон тарбияси негизидир.\nОдоб бу – гўзал хулқ, нафси зоҳир ва нафси ботинни тарбия қилишдир. Сўфийларнинг англашларига биноан одоб тўртга бўлинади:\nШариат одоби. Бу – Пайғамбаримиз Муҳаммад соллаллоҳу алайҳи ва саллам шариати ва суннатига амал қилиш.\nТариқат одоби. Бу – бир тариқатга боғланиб, одоб ва арконини ўрганиб, шу бўйича ҳаракат қилиш.\nМаърифат одоби. Бу – нафси амморани мағлуб қилиб, илми илоҳийни ўзлаштириш.\nҲақиқат одоби. Бу – Аллоҳдан бошқасидан юз буриб, фақат Унинг важҳи учун ҳаракат қилиш.\nШу билан бирга илм маърифатнинг асли эканлигини унутмаслик керак. Шунинг учун илм талаб қилувчига ҳам одоб нормалари мавжуд ва улар талабада илм ҳосил бўлишига замин яратади\nИлм талаб қилувчининг одобларини қуйидагича санаш мумкин:\nИлм талаб қилувчи нафс поклигини ахлоқий разолат ва ёмон сифатлардан юқори қўймоғи лозим. Зотан, илм қалбнинг ибодатидир.\nИлм талаб қилувчи ўзини чалғитувчи нарсалардан алоқани кесмоғи лозим. Чунки фикр бўлинса, ҳақиқатларни идрок қилишдан ожиз бўлиб қолади. Салафи солиҳлар илмни бошқа барча нарсадан юқори қўйишар эди. Баъзилари илмда кўзлаган мақсадга эришмай туриб, бошқа нарсаларга қўл урмас эди.\nИлм талаб қилувчи худди бемор ўзини табибга топширгани каби тамомила устози ихтиёрига топширмоғи, унга тавозуъ кўрсатмоғи ва хизматида қоим бўлмоғи керак.\nИлм талаб қилувчи такаббур бўлса, жоҳиллик қилган бўлади. Чунки ҳикмат мўминнинг излаб юрган нарсасидир. Уни қаердан топса, олади. У муаллимининг фикрига эргашсин. Чунки устозининг хатоси унинг тўғри топганидан кўра фойдалидир.\nБундан ташқари Али розияллоҳу анҳу толиби илмларга шогирд устозига нисбатан қўйидаги одоб нормаларини сақлашни тавсия қилганлар:\nУнга кўп савол бермаслик.\nЖавобни қаттиқ талаб қилиб уни чарчатмаслик.\nУ хоҳламаса, маҳкам ёпишиб олмаслигинг.\nАгар танбаллик қилса, кийимидан тутмаслигинг.\nУстозга қўл билан ишора қилмаслик.\nУнга кўз қисиб ҳам ишора қилмаслик.\nОдамлар билан мажлис қуриб ўтиргандан сўрамаслигинг.\nУнинг адашишининг пайидан бўлмаслик.\nАгар адашса, қайтишини кутишинг ва тавбасини қабул этишинг.\nФалончи сиз айтганнинг хилофини айтди, демаслик. 11. Унинг сирини фош қилмаслик.\nУнинг ҳузурида ҳеч кимни ғийбат қилмаслик.\nУнинг ҳозирлигида ҳам, ғойиблигида ҳам муҳофаза қилиш.\nОдамларга умумий салом бериб, унга алоҳида табрик айтмоқ.\nУнинг рўбарўсида ўтирмоқ.\nУнинг ҳожати бўлса, бошқалардан кўра олдин хизматини қилмоқ.\nОлим суҳбатининг узунлигини малол олмаслик.\nУ бир хурмога ўхшайди. Сен ундан ўзингга қачон манфаат тушишига интизор бўлиб турмоғинг керак.\nАлбатта, олим Аллоҳнинг йўлида рўза тутган мужоҳид кабидир. Қачон бир олим вафот этса, Исломда бир тешик пайдо бўлур ва у қиёматгача тўсилмас. Толиби илмни осмоннинг муқарраб фаришталаридан етмиштаси кузатиб юрур.\nХулоса шуки, илм талаб қилувчи ҳар бир нарсадан энг яхшисини олмоғи лозим. Чунки ҳамма илмларни олишга умр етмайди. У энг шарафли илмга асосий қувватини сарф қилиши керак. Ўша илм охиратга боғлиқ илмдир.\n Муҳаммад ибн Умар Термизий. Китаб ал-илми вал-мутаъаллими. Абдулмутталиб ва Али Абдулбасит таҳқиқи. – Қоҳира: Мактабатул Хонажий, 2001. – С. 31.\n891000cookie-checkИлм одоб билан ҳосил бўладиno\nОлдингиЭр ва хотиннинг мерос олишдаги ҳолатлариКейингиАбу Умар Термизий


23 июль, 2020, 23:11\nТеглар:Ўзбекистон кубоги | Насаф | Рўзиқул Бердиев\nБердиевнинг қуръа борасидаги фикрлари\nХабарингиз бор, бугун Ўзбекистон Кубоги гуруҳ босқичи учун қуръа ташлаш маросими бўлиб ўтди. Қуръа натижасига кўра, "Насаф" билан биргаликда «Сурхон», «Қизилқум» ҳамда «Машъал» жамоалари «Б» гуруҳидан ўрин олди.\nҚаршиликлар бош мураббийи Рўзиқул Бердиев клуб матбуот хизматига қуръа ҳақида ўз фикрларини билдириб ўтди.\n- Ўзбекистон кубоги учун бўлиб ўтган қуръа ташлаш маросимини кузата олмадим. Чунки жамоамиз билан кечки машғулотларни олиб бораётгандик. Қуръа натижалари билан интернетда танишдим. Ўйлайманки, гуруҳдаги жамоалар бир-бирларига мос тушишди. Кубок учун курашлар муросасиз кечади. Кўп жамоалар кубокни қўлга киритишни ўз олдиларига мақсад қилишади. Бу йилги футбол мавсуми шуни кўрсатаяптики, кўп жамоаларнинг кучлари тенглашган. Шунинг учун кубок учун бўладиган кураш чемпионатимиздан-да, қизиқарлироқ бўлади, - деди Рўзиқул Бердиев.\n"Суперлига-2020". "Насаф"нинг сериялари!\nВидео Бердиев ва Қосимов ярим финалнинг марказий беллашуви ҳақида нималар деди? (тўлиқ видео)


Пастор Терри Жонс Канадага кира олмади « Ўзбекистон Халқ Ҳаракати\nПастор Терри Жонс Канадага кира олмади\n12 October 2012 - 11:52\nРусчадан Улуғбек Ҳайдаров таржимаси\nПастор Терри Жонс\nҚуръони Каримни ёқиш билан ном чиқарган Америкалик пастор Терри Жонс Канадага киритилмади. Бу хақда ИТАР-ТАСС хабар тарқатди.\nУ Канаданинг Онтарио вилоятига қарашли Виндзор чегара ўтиш пунктида Канадалик чегарачилар томонидан тўхтатилган. Аввалига унинг автомобилини диққат билан текшириб чиққан чегарачилар, пасторнинг ўзи билан давомли равишда сухбатлашганлар. Шундан сўнг Канада давлатининг чегара хизмати ходимлари, уни мамлакатга киритмасдан ортга қайтаришган.\nКанаданинг Иммиграция ва фуқаролик ишлари бўйича Вазирлиги, мамлакат чегара хизмати ходимлари ўз ваколатлари доирасида харакат қилганларини тасдиқладилар.\nФлориданинг Грейсвилл шаҳрида яшовчи пастор Терри Жонс, Қуръонни бир неча марта намойишкорона оловда ёққан эди. Айниқса, унинг 2011 йилнинг март ойидаги Қуръонни таҳқирлаши мусулмон оламини қаттиқ жунбушга келтирганди.\nЎшанда Афғонистоннинг ўзида 100 дан ортиқ одам, жумладан, Мозори Шарифда жойлашган БМТ миссиясининг 8 нафар ходими хам ўлдирилганди.\nШу йилнинг апрел ойи сўнгида Джонс ўзи яшаётган шаҳарда, Қуръоннинг бир нечта нусхасини ва пайғамбар Мухаммад алайҳиссаломнинг тасвири дейилаётган расмларни оловга отди. Махаллий полиция ўшанда унга 271 доллар миқдорида жарима солган, бироқ бу унинг диний нифоқ солиш йўлидаги ҳатти-ҳаракати учун эмас, белгиланмаган жойда олов ёққани учун солинган штраф эди.\nАмерикада чоп этиладиган The Atlantic журналига кўра, пастор, мусулмон оламини ғазаб отига миндирган, Мухаммад пайғамбарни хақоратловчи «Мусулмонлар гуноҳсизлиги» фильмининг продюсерларидан бири.\nОлинган хабарларга қараганда, пастор Терри Жонс, 12 октябр куни Торонто шаҳрида ўтказилиши мўлжалланган «Мусулмонлар гуноҳсизлиги» фильмининг муҳокамасига келаётган бўлган.\nЎтган ойда у Германияга келмоқчи бўлган, бироқ, Германия унга виза бермаган эди.


ИнтерФУТБОЛ :: Йўқ жойдан чиққан ғавғо ёки яна Роналдиньонинг қамалиши хусусида\nЙўқ жойдан чиққан ғавғо ёки яна Роналдиньонинг қамалиши хусусида\nФутбол оламига Роналдиньо Гаушо номи билан танилган Роналдо де Ассис Морейра ва унинг акаси Роберто яқинда Парагвайга кириб келиш чоғида сохта паспортлардан фойдаланишгани бўйича прокуратура маҳкамасида кўрсатма беришди. Ака-ука Асунсьонга хайрия тадбири ташкил этиш мақсадида келишган ва Ламбара шаҳридаги меҳмонхонага жойлашишганди. Улар тунни соқчилар назорати остида ўтказишди, кейин уюшган жиноятчиликка қарши курашиш бўлимига йўл олишди.\nАсунсьондаги тадбир пайшанбага режалаштирилганди. Чоршанба куни полиция хизматчилари ака-укадан сохта паспортларни олиб қўйишди, уларни қалбаки ҳужжатлар билан таъминлашда гумон қилинаётган бразилиялик шахс эса ҳибсга олинди. Ҳужжатлар Роналдо де Ассис Морейра ва Роберто де Ассис Морейралар номига ёзилганди. «Барселона»нинг собиқ ўйинчиси акаси билан чоршанба куни Асунсьон халқаро аэропортига қўниб, текширув нуқталаридан муаммоларсиз ўтишганди.\nПарагвай ИИВ маҳаллий ОАВга бразилиялик ака-уканинг ҳужжатлари идентификация департаменти рўйхатида қайд этилмаганлигини маълум қилди. Шу сабабли бу борада суриштирув ишлари олиб борилмоқда.\nПрокуратура маълумотларига кўра, ака-ука Асунсьонга маҳаллий казино соҳиби Нельсон Белоттининг таклифига биноан келишган, шунингдек, у ерда хайрия жамғармаси ҳисобидан парагвайлик болакайларга тезкор тиббий кўмак бериши лозим бўлган «Қизалоқ ва болакайларга тезкор ёрдам» дастурини ўтказишни режалаштиришганди. Бундан ташқари, тадбирда Роналдиньо ўзининг «Ҳаёт даҳоси» номли китобининг тақдимотини ўтказишни мўлжаллаганди.\nРоналдиньо Парагвайда унга нима сабабдан паспорт беришганини билмайди\nРоналдиньо Гаушо ва унинг акасига оид иш бўйича пайшанба куни Асунсьон шаҳрида икки нафар аёл ҳибсга олинди. Ҳозирда улар меҳмонхонадаги «уй қамоғи»далар, Парагвайга сохта паспортлар билан кириш борасида прокуратурага кўрсатма берадилар.\nИИВнинг баёнотига кўра, ҳужжатлар шу аёлларга тегишли бўлиб, улар молиявий рағбат эвазига ўз паспортларини қалбаки ҳужжатларни расмийлаштириш учун беришга рози бўлишган. Уларни ҳибсга олиш арафасида жиноий ишни кўриб чиқаётган прокурор Федерико Дельфино ОАВга ҳужжатлар ўтган йилнинг декабрь ва жорий йилнинг январь ойлари оралиғида Парагвайда берилганлигини маълум қилди. Бу паспортлар рақамлари Роналдиньо ва акасига берилган паспортлар рақамлари билан бир хил эканлиги чегарачилар томонидан аниқланди. Паспортлар ҳақиқий, фақат улар ака-укага эмас, икки аёлга тегишли.\nПрокурор Дельфино «Барселона» собиқ ҳужумчисига нисбатан «Давлат маҳкамалари томонидан берилган сохта ҳужжатдан фойдаланиш» бўйича айблов қўйилаётганини таъкидлади. Паспортлар Роналдо де Ассис Морейра ва Роберто де Ассис Морейралар номига ёзилган, бироқ Парагвайда бу рақамлар остидаги паспортлар Мария Изабель Гайосо ва Эсперанса Аполония Кабальероларга берилган. Аёллар Миллий полициянинг жиноий тергов бўлимида, футболчи ва акаси эса уюшган жиноятчиликка қарши курашиш бўлимида прокуратура қарорини кутмоқдалар. Суриштирув чоғида Роналдиньо ва акасидан паспортлар ва иккита Парагвай идентификация картаси олиб қўйилди. Шунингдек, самолётдан тушиш пайтида уларга сохта ҳужжатларни берганликда гумон қилинаётган Бразилия фуқароси ҳибсга олинди.\nДельфино собиқ футболчи сохта ҳужжатдан қандай мақсадда фойдаланганини билолмаяпти. Бразилияни тарк этаётганда Роналдиньо ўз паспортидан фойдаланганди. Ака-ука Асунсьонга Белоттининг таклифига биноан келганликларини таъкидлашди, аммо улар жойлашган меҳмонхонада пайшанба куни хайрия дастури ташкил этилиши ҳақида расмий маълумот йўқ. Ички ишлар вазири Евклид Асеведо аэропорт миграция департаментини Роналдиньонинг мамлакатга киришини тўхтатиб қолмаганликда айбламоқда. Чунки унинг Парагвай паспорти тизимда қайд этилмаганди.\n2018 йилда Роналдиньо экология жаримаси туфайли Бразилия паспортини топширишга мажбур бўлганди. Жанубий Америка матбуотида мана шу вазият уни сохта паспорт олишга ундаган бўлиши мумкин, деган тахмин бор. Гўёки, у қачондир хориж сафарига зарурат туғилса, бемалол бориши учун Парагвай паспортини олишга қарор қилган.\nРоналдиньо ва Роберто тақиқланган ҳудуддаги кўлда балиқчилик платформасини ташкил этишгани учун бир неча марта жаримага (умумий миқдори 2,2 млн.га яқин) тортилишганди. Бироқ 2015-2018 йиллар оралиғида улар талабни бажаришмагач, Риу-Гранди-ду-Сул суди айбдорлар паспортларини мусодара қилиш бў-йича қарор чиқарганди. Ака-ука яна муносабат билдиришмади. Шундан кейин федерал прокуратура уларни адлия ва жамоатчиликни менсимаганликда, қонуний талабни бажармаганликда айблади. Охир-оқибат, 2018 йилнинг декабрида Морейралар ўз паспортларини топширишди.\n2019 йилнинг сентябрида Роналдиньо ва Роберто 1 млн. евродан кўпроқ маблағни (жарима миқдори ўзаро келишувга биноан қисқартирилганди) тўлаб, ҳужжатларини қайтариб олишди. Роналдиньо Бразилияни Сан-Паулу аэропортидаги чегарачиларга ўз паспортини кўрсатган ҳолда тарк этганлиги маълум. Парагвай паспорти эса унга 2020 йилнинг 7 январида берилган. Ҳужжатда Роналдиньонинг Бразилияда туғилгани, кейин парагвайликка айлангани қайд этилган.\nЮз берган воқеадаги мантиққа яқин ягона тахмин шуки, собиқ футболчида ватанни тарк этиш зарурати пайдо бўлган, бироқ у суднинг жарима миқдорини камайтиришга рози бўлиши ва паспортини қайтариб беришига ишонмаган. Шу боис, эҳтиёт чораси сифатида Парагвай паспортини олишга қарор қилган. Бироқ Роналдиньонинг ўзи сохта ҳужжатга муҳтож бўлганлигини инкор этмоқда. Боз устига, ака-ука Морейралар кейинчалик Бразилия паспортларини қайтариб олишган, ундан фақат Сан-Паулуда эмас, Асунсьонда ҳам бемалол фойдаланишлари мумкин эди.\nШунингдек, бразилиялик юлдузнинг Парагвайга паспорт билан, бўлганда ҳам, қалбаки паспорт билан кириши ажабланарли. Жанубий Америка мамлакатларида шахсни тасдиқлайдиган ички ҳужжатларни кўрсатишнинг ўзи етарли ҳисобланади. Демак, Роналдиньо ва унинг акасига Бразилияда берилган ҳар қандай ҳужжат кифоя қиларди.\nАка-ука Парагвай паспортини уларга сафарни уюштирган шахс таклиф этганини таъкидлашмоқда. Унинг исм-шарифи - Вильмондес Соуза, ўзи бразилиялик. Роналдиньо ва акасига қалбаки паспортларни улар назоратдан ўтишларидан аввал берган. Гўёки, Роналдиньо ва Роберто бу паспортларнинг нима учун кераклигини билишмаган ва чегара назоратидан Соуза берган ҳужжатларга асосан ўтишган.\nТергов ишларини олиб бораётган прокурор сўзларига ишонадиган бўлсак, қамоқ жазосига ака-ука де Ассисларга паспорт тайёрлаб берган шахс тортилиши мумкин. Уларнинг ўзи эса жарима билан жазоланиб, мамлакатдан чиқариб юборилади.\nШунингдек, ҳужжатларни талаб даражасида текшириб кўрмаган, бутун дунё танийдиган бразилиялик футбол юлдузи қандай сабабларга кўра мамлакатга Парагвай фуқароси сифатида кириб келганига қизиқиб кўрмаган чегарачилар устидан ҳам суриштирув ишлари олиб борилмоқда.\nХуллас, жумбоқ ҳали тўла ечилгани йўқ. Парагвай прокуратураси ака-укага қалбаки паспортлар нима учун керак бўлиб қолганлиги, уларни Асунсьонга бразилияликлар эмас, парагвайликлар мақомида киришга ким мажбур этгани ва бундан қандай мақсад кўзланганини, чегарачилар эса нима учун мазкур рақамлардаги паспортлар бошқа шахсларга берилгани, Роналдиньонинг Парагвай ИИВ базасида қайд этилмаганига эътибор қаратишмаганига жавоб топишига умид қилмоқда. Саволлар бисёр, аммо маҳаллий матбуот вакиллари уларга жавоб топилмаслиги, ака-укани қўйиб юборишлари ва жавобгарлик сохта ҳужжат берган шахс зиммасига юкланишини тахмин қилишмоқда.\nАсунсьон полицияси раҳбари билан селфи\nБуни қарангки, суриштирув жараёнида маҳаллий полиция хизматчиси ўз қизиқиши туфайли ўнғайсиз вазиятга тушиб қолди. Бразилиялик собиқ футболчи қоидабузарликка йўл қўйган бўлсада, юлдузлик мақомини йўқотган эмасди. Шу боис, ҳамма ундан дастхат олишни, биргаликда суратга тушишни истарди. Жумладан, полиция маҳкамаси раҳбари Мигель Лопес Руссо ҳам бразилиялик афсона билан суратга тушиб, ижтимоий тармоққа жойлади ва мақтана бошлади. Бироқ воқеалар ривожи у ўйлаган тарзда кечмади ва Руссо суратни йўқ қилиш ва узр сўрашга мажбур бўлди. Аммо парагвайликлар суратни сақлаб қолишга улгуришганди. Энди Руссони калака қилишмоқда.\n«Роналдиньо полиция маҳкамасига олиб келинганида кўпчилик у билан биргаликда суратга тушиш истагида эди. У миллионлаб мухлислар «кумири», мен эса футбол фанатиман. У билан суҳбатлашиш чоғида кўнгилсиз вазиятда учрашганимиз учун узр сўрадим ва эсдалик учун суратга тушишни таклиф этдим. Балки полиция раҳбари бўлганим учун ўз хизмат мавқеимни суиистеъмол қилгандирман. Полиция хизматчиларининг бошқа ҳеч қайсиси суратга тушмади. Бу шунчаки оддий сурат эди. Мен уни «Фейсбук»даги саҳифамга жойладим, мижозларим уни яхши қабул қилишди. Лекин буни нотўғри тушунадиганлар ҳам йўқ эмас, албатта. Бунинг учун узр сўрайман, футбол юлдузи билан суратга тушмаслигим, уни ижтимоий тармоқда эълон қимаслигим керак эди», - деди Мигель Лопес Руссо. Хуллас, ана шунақа гаплар...


Ливия пойтахти ҳаводан ҳужумлар нишонига айланмоқда\nЖаҳон 16:00 / 21.04.2019 10892\nЛивия миллий армияси мамлакат пойтахти Триполида олиб бораётган қуролли амалиётлар қўпорувчилик ҳаракатига туташиб кетди. Триполида шанба куни кузатилган ҳаводан ҳужумлардан сўнг, якшанба куни кучли портлашлар юз берди.\nReuters агентлиги мухбирининг маълум қилишича, пойтахт осмонида 10 дақиқа чарх урган ҳарбий самолёт бироз вақт ўтиши билан шаҳарнинг жанубий ҳудудини нишонга олган. Маҳаллий аҳолининг осмондаги жисм учувчисиз бошқарилаётган дрон бўлганини айтишмоқда. Ўқ ва ракеталар Триполи мудофаасига отланган ҳарбийлар позицияларига йўлланган.\nХалифа Ҳафтарга содиқ бўлган Ливия миллий армияси кучлари икки ҳафтадан буён қуролли ҳаракатларни фаол олиб бормоқда. Триполи ҳукумати шаҳарни ҳимоя қилмоқда, аммо Ҳафтарни БАА ва Миср ҳам қўллаб-қувватламоқда. У 8 йиллик фуқаролар уруши даврида икки араб давлатининг узлуксиз таъминотига эга бўлиб келмоқда.


Душанбе Самарқандда тожик тилли мактаб қуради - Sharh.uz\nБош саҳифа|Жамият|Душанбе Самарқандда тожик тилли мактаб қуради\nҚурилиш тугаганидан сўнг объект Самарқанд маъмуриятига топширилади. Ўзбекистонда тожиклар асосан, Бухоро, Самарқанд, Наманган, Сурхондарё ва бошқа минтақаларда истиқомат қилади. Расмий статистикага биноан, советлар даврида Ўзбекистонда 380та тожик тилли мактаб бўлган, сўнгги 25 йилда уларнинг сони маълум даражада қисқарди.\nШу йил бошларида аҳоли Тожикистон ва Ўзбекистон президентларига очиқ мактуб йўллаб, педагоглар етишмовчилиги билан боғлиқ муаммоларни ҳал қилишда ёрдам беришларини сўрашди. Ўзбекистоннинг Тошкент вилояти Бўстонлиқ туманининг Пском, Чакак, Палванак, Испай ва Нанай қишлоқларида яшочи 100дан ортиқ тожик миллатига мансуб аҳоли ўз мактубларида малакали ўқитувчилар етишмаслиги сабаб тожик мактабларининг ёпилишидан хавотирга тушаётганликларини билдиришган.\nтожик тилли мактаб\nАҚШ, Британия ва Франция Сурияга ракета зарбаларини йўллади Буйрак трансплантацияси ўтказилган 14 ёшли бемор соғлом ҳаётга қайтди


Ўзбекистон Ёзувчилар уюшмаси » Китобхонлик танлови\nАсосий Адабий ҳаёт Китобхонлик танлови\nАбдулла Орипов номидаги давлат ихтисослаштирилган мактаб-интернати залида ёш ҳарбий хизматчилар ўртасида китобхонлик маданиятини ошириш мақсадида Ўзбекистон Республикаси Мудофаа вазирлиги қўшинларида “Энг яхши ёш китобхон” танловининг вилоят босқичи бўлиб ўтди.\nТанловда вилоятдаги 11 та ҳарбий қисмдан бир нафардан ёш китобхонлар иштирок этдилар. Танлов икки (“Бадиий асарлар билимдони” ҳамда “Буюк мутафаккир ва адиб” ) шартлари асосида ўтказилди. Танлов жараёни жуда қизиқарли кечди. Танловда ёш ҳарбийлардан Муродов Бекзод 1-ўринни, Эсоналиев Суҳроб 2-ўринни, Асатуллаев Аброр 3-ўринни эгалладилар. Холмуратов Қувондиқ ҳамда Зулҳайдаров Абдуғани фаол китобхон номинациясида ғолибликни қўлга киритдилар.\nҒолиблар эсдалик совғалари ва дипломлари билан тақдирландилар. Барча иштирокчиларга Ўзбекистон Ёзувчилар уюшмаси Қашқадарё вилоят бўлими томонидан китоблар жамланмаси тақдим этилди.\nЎзбекистон Ёзувчилар уюшмаси Қашқадарё вилоят бўлими


19:05АПЛ. МЮ, “Лестер” иштирокидаги баҳслар бошланди (онлайн ҳисоб) 1 18:50Сетьен Мессининг "Манчестер Сити"га кетиши мумкинлиги борасидаги саволга жавоб берди 2 18:30Карикатура: Кетма-кет 4 йилдан бери Самора совринини қўлга киритаётган Ян Облакка муносиброқ рақиб топилди 2 18:07АПЛ. "Лестер" - "Кристал Пэлас" ва МЮ - "Борнмут" ўйинларининг асосий таркиблари билан танишинг 18 18:00К-лига. Алибоев ҳаракат қилаётган "Сеул" меҳмонда "Сувон Самсунг" билан жанговар дуранг ўйнади 2 17:58БАТЭ - "Энергетик-БГУ" 0:1 (матнли трансляция) 17 17:45Остон Ўрунов "Уфа"нинг июнь ойидаги энг яхши футболчиси деб топилди 9 17:20БАТЭ - "Энергетик-БГУ". Асосий таркиблар маълум 17 17:03К-лига. 6та гол урилган ўйинда Турсунов жамоаси ғалаба қозонди 1 17:00Olamsport: UFCда узоқ кутилаётган жанг бекор қилинди, Фергюсон Хабибга мурожаат қилди ва бошқа хабарлар 0 16:48Пеллегрини тез орада Ла Лига клубида иш бошлайди 1 16:40А Сериядаги пойгалар давом этади. "Ювентус"га бу сафар ҳам рақиб топилмайдими? 1 16:23Карикатура: Месси кейинги йилда "Барселона"дан кетмоқчи 11 15:44Қозоғистон чемпионати коронавирус туфайли яна пауза олди 0 15:2512та жамоалик Суперлига. Бу сизга маъқулми? 51\nСетьен Мессининг "Манчестер Сити"га кетиши мумкинлиги борасидаги саволга жавоб берди 2\nКарикатура: Месси кейинги йилда "Барселона"дан кетмоқчи 11


ОАВ: Обама Тинч океанида жойлашган оролга жўнаб кетди\n07:40 / 27.03.2017\nАҚШ собиқ президенти Барак Обама Франция Полинезиясидаги Тетироа оролига йўл олди. Собиқ давлат раҳбари у ерда ўзининг президентлиги тўғрисида мемуарлар ёзишни бошлашни мўлжаллаган. Бу ҳақда The Washington Post ўз манбаларига асосан хабар берди.\nГазета собиқ президент хотира китобига оид тафсилотларни келтирмади. Аввалроқ Penguin Random House нашриёти эр-хотин Обамаларнинг хотира китобларини чоп этишга бўлган ҳуқуқни қўлга киритгани хабар қилинганди.\nНашрнинг таъкидлашича, Обама президентлик даври тугаганидан сўнг оиласи билан кўп саёҳат қилмоқда. У шу пайтга қадар Кариб ороллари ҳамда Ҳавайида ҳам ҳордиқ чиқариб қайтганди.\nАҚШ Барак Обама хотира китоби


Кечки дайжест: 26 ноябрнинг энг муҳим хабарлари\n20:08 / 26.11.2016 11154\nЯкунланиб бораётган 26 ноябрь Ўзбекистон ва жаҳонда юз берган турли воқеа-ҳодисаларнинг энг саралари Kun.uz дайжестида.\nТуркманистон Республикаси президенти Гурбангули Бердимуҳамедов Ўзбекистон Республикаси бош вазирининг биринчи ўринбосари Рустам Азимовни қабул қилди.\nТрамп Оқ уйдаги ўзгаришлар ҳақида эълон қилди\nАҚШнинг 45-президенти Дональд Трамп жума куни миллий хавфсизлик бўйича янги маслаҳатчи ўринбосари ҳамда Оқ уйнинг янги ҳуқуқий маслаҳатчиси тайинланиши ҳақида эълон қилди.\nОАВ: Исроилда ёнғинларни уюштирганлар ҳибсга олинди\nИсроил полицияси мамлакатнинг бир нечта шаҳарларидаги турар жой мавзеларида ёнғинларни уюштирган 22 кишини ҳибсга олди.\nҚозоғистон президенти Нурсултон Назарбоев ИШИД жангариларининг Сурия ва Ироқдан фаол равишда сиқиб чиқарилиши вазиятида Марказий Осиё давлатлари тинчлигини йўқотиши мумкин, деб айтди.\n“Чегирмалар жумаси” манзаралари\nАҚШда Шукроналик кунидан сўнг аксари дўконлар катта чегирмалар асосида савдо қиладиган кун “Чегирмалар жумаси” кириб келади. Ритейлерлар ўз маҳсулотларининг нархини ярим баҳосигача тушириб юборишади, дўконлар харидорлар билан тўлади, тирбандлик ва шовқин-сўрон бошланади.\nТожикистон президенти Эмомали Раҳмоннинг учинчи қизи Руҳшона Раҳмонова Ташқи ишлар вазирлиги бошқармаси раҳбари ўринбосари этиб тайинланди.\n“Барселона” ва Аргентина терма жамоаси футболчиси Лионель Месси ёзда сочини сарғиш рангга бўяш ҳақида қарор қилганини хабар берди.\n2016 йилги Ўзбекистон кубогининг финалида иштирок этадиган иккинчи жамоа номи маълум бўлди.\nДам олиш кунлари Европада миллий чемпионат учрашувлари бўлиб ўтади. Ўтган ҳафтадаги «қайноқ» уик-эндни ҳар ҳафта сўнггида топиш қийин, бироқ бу дам олиш кунида бўлиб ўтадиган бир қатор учрашувлар борки, сизни зерикишингизга йўл қўймайди.


18:19, 15.05.2021 // 22430\nНью-Йоркда Ўзбекистон ва Доминика Ҳамдўстлиги ўртасида дипломатик муносабатлар ўрнатиш тўғрисидаги қўшма баёнот имзоланди, деб хабар бермоқда «Дунё» ахборот агентлиги.\nДоминика Ҳамдўстлиги Кариб денгизининг шарқида жойлашган орол давлатдир. Мамлакат майдони 751 квадрат километрдан иборат. Аҳоли сони 70 минг кишини ташкил этади. Доминика БМТ, Британия Миллатлар Ҳамдўстлиги, Кариб Ҳамжамияти (CАРИCОМ), Кариб умумий бозори ва Шарқий Кариб давлатлари ташкилоти аъзоси ҳисобланади.\nСуҳбат чоғида Доминика элчисига Ўзбекистоннинг замонавий тараққиёти, сўнгги йилларда республика ҳаётининг барча жабҳаларида амалга оширилаётган ўзгаришлар ҳақида сўзлаб берилди.\nЎзбекистон Президенти томонидан БМТ Бош Ассамблеясининг 75-сессиясида илгари сурилган, COVID-19 пандемияси даврида жаҳон ҳамжамиятининг иқтисодий тикланиш ва аҳолини ижтимоий муҳофаза қилиш борасидаги саъй-ҳаракатларини мустаҳкамлаш, камбағалликка қарши курашиш, шунингдек, минтақавий ривожланишни таъминлашга қаратилган муҳим халқаро ташаббусларнинг мазмун-моҳияти таъкидланди.\nТомонлар халқаро ташкилотлар, жумладан, БМТ тузилмаси доирасида биргаликдаги ишларни ривожлантиришга бўлган қизиқишини тасдиқлади. Ўзбекистон ва Доминика ўртасидаги ҳамкорликнинг ўзаро манфаатли йўналишларини аниқлаш бўйича икки томонлама алоқаларни мунтазам давом эттириш бўйича келишувга эришилди.\nДоминика Ўзбекистон дипломатик алоқалар ўрнатган 137-мамлакатга айланди.\nБундан аввал Шавкат Мирзиёев қатор давлат элчилари ва ташкилот вакилларининг ишонч ёрлиқларини қабул қилгани ҳамда Ўзбекистон Европанинг яна бир давлати билан дипломатик алоқалар ўрнатгани ҳақида хабар берилганди.\n22:22, 15.06.2021 // 67810\n13:34 Кеча // 66287\n00:55 Кеча // 61200\n22:22 Кеча // 61459\n16:48, 15.06.2021 // 59920


OzodDayjest: Вазирнинг ўзбек тили соатини қисқартириш ташаббуси танқидга учради\n24 май 2022, Тошкент вақти: 13:25\nМактабларда ўзбек тили дарс соатларини қисқартириш таклифи халқ таълими вазири Шерзод Шерматовдан чиққан.\nВазирларнинг ўзбек тили ва тарих фанлари соатини қисқартириш ташаббуси танқид қилинмоқда. Хитойлик дипломатлар самарқандлик сохта пайғамбарга эътироз билдирди. Таниқли актриса коронавирусдан вафот этгани ҳақидаги хабар ёлғон экани айтилди.\nИброҳим Ғафуров: Мактабда ўзбек тили соатини қисқартириш калвакларнинг кўпайишига олиб келади\nАтоқли адиб ва таржимон Иброҳим Ғафуров халқ таълими вазирининг ўзбек тили дарс соатларини, олий таълим вазирининг тарих фани дарс соатларини қисқартириш борасидаги ташаббусини танқид қилди (“Миллий тикланиш” газетаси, 23 июль).\n“Мабодо, ўзбек тили ва тарих дарсини қисқартирсак, нима бўлади? Осмон узилиб ерга тушмайди, албатта. Аммо аниқ: умуммиллий саводхонлик қадриятини бутунлай йўқотамиз ва барбод қиламиз. Ўзимиз ҳам емирилиб ниҳоят адо бўламиз”, деб ёзди И. Ғафуров.\nҚайд этилишича, тилдан бошланғич саводхонлик мустаҳкам ва кучли бўлмаса, қолган барча билимларни ўзлаштириш чала бўлиб қолади.\n“Грамматикасиз илоҳиёт ҳам, дин ҳам, фалсафа ҳам, математика ҳам, квант механикаси ҳам, Ернинг тортилиш қонуни ва умуман, ҳеч қандай қонуният йўқ ва тушунарли эмас. Грамматикасиз ёзувчилар чала, тарихчилар чала, қонунчилар чала, муомала чала, фикрлар чала, муносабатлар чала бўлади. Қодирий грамматикасиз одамларни калвак деб атаган эди”, деб ёзади адиб.\n“Она тилини қисқартириб яшаш девори йиқилай, томи босиб тушай деб турган уйда истиқомат қилиш билан баробар”, дея хулоса қилади муаллиф.\nХитой элчихонаси самарқандлик сохта пайғамбарга эътироз билдирди\nCамарқандлик эркак ижтимоий тармоқ орқали: “Мен Аллоҳнинг элчисиман, коронавирус вабосининг йўқолиши менга боғлиқ, Хитойдаги ўлим масканига бориб келишим керак”, дея видеомурожаат тарқатган эди. Хитойнинг Ўзбекистондаги элчихонаси бу ҳолат бўйича раддия берди (www.sof.uz, 20 июль).\n“Биз пандемияни енгиш учун бутун инсониятнинг билими ва кучини бирлаштириш ва барча ресурсларни сафарбар қилиш керак, деб ўйлаймиз. Бироқ, шуни ёдда тутишимиз керакки, Хитой бу инқирозни биринчи бўлиб аниқлаб берган ва асло вируснинг “ватан”и эмас. Бундан ташқари, тобора кўпроқ илмий тадқиқотлар шуни кўрсатадики, коронавируснинг янги тури Хитойда тарқалишидан анча олдин бошқа жойларда пайдо бўлган ва унинг келиб чиқиши аниқ эмас”, дейилади элчихона хабарида.\nЭслатиб ўтамиз, Самарқанд вилояти ИИБ пайғамбарлик даъвоси билан чиққан шахс 1962 йилда туғилган Х.У. бўлиб, у 1980-1982 йилларда Афғонистондаги фуқаролик урушида ҳарбий хизмат ўтагани ва хизмат давомида бош мия контузиясига чалинганини маълум қилди. Унинг психологик ҳолатини аниқлаш мақсадида вилоят руҳий касалликлар диспансери мутахассиси кўригидан ўтказиш чоралари кўрилаётгани ҳам хабар берилган.\nЎзбекистон мусулмонлар идораси ҳам Х.У. даъвосини кескин қоралаб чиқди.\nТаниқли актриса коронавирусдан вафот этгани ҳақида ёлғон хабар тарқалди\nЎзбек миллий академик драма театри актрисаси, Ўзбекистон халқ артисти Муқаддас Холиқова ҳамда унинг оила аъзолари коронавирусга чалингани ҳақида хабар берилган эди (www.daryo.uz, 20 июль). Бунинг ортидан ижтимоий тармоқда Муқаддас Холиқованинг вафот этгани ҳақида хабар тарқалди.\n“Ёлғон хабар тарқатаётган азиз блогерлар, инсоннинг ҳаёти сиз учун ўйинчоқми? Онам бетоблар! Худо хоҳласа тузалиб кўрмагандек бўлиб кетадилар! Лекин ёлғон хабар тарқатманглар. Қариндош-уруғларимиз ва яқинларимиз соғлиғи сизга ўйин эмас!” деб ёзди З. Холиқова.\nҲафта давомида яна бир таниқли актриса, Ўзбекистон халқ артисти Гулчеҳра Жамилованинг COVID-19 инфекциясига чалингани ҳақида хабарлар тарқалди. Актрисанинг ўзи буни рад этиб, соппа-соғ эканини маълум қилди.


Эрматов Кўрфаз Кубогида ҳакамлик қилади\n11 май 2021, Тошкент вақти: 08:55\nРавшан Эрматов бошчилигидаги ҳакамлар бригадаси 2013 йилги Кўрфаз Кубоги баҳсларини бошқариш учун таклиф олди. Бу ҳақда Ўзбекистон футбол федерацияси маълум қилди.\n2013 йилнинг 5-18 январь кунлари Баҳрайнда 21-Кўрфаз Кубоги мусобақалари ўтказилади. Ушбу мусобақа доирасидаги учрашувларни бошқариш учун ўзбекистонлик ФИФА рефериси – Равшан Эрматов бошчилигидаги ҳакамлар бригадаси мусобақага таклиф этилди.\nМусобақа давомида Эрматовга қанотларда ўзбекистонлик Абдуҳамидулло Расулов ҳамда қирғизистонлик Баҳодир Қўчқоров ёрдам бериши кутилмоқда.


Энергетика вазирлиги аҳолини электр токини тежаш ва ўғирламасликка чақирди\nЭнергетика вазирлиги электр токининг ўчирилишининг асосий сабабларини маълум қилди. Вакиллар расмий сайтида ушбу вазият билан боғлиқ мақола эълон қилди.\nМақолада электр токи билан боғлиқ муаммолар бутун дунёда мавжудлиги айтилган. Шунингдек, Ўзбекистонда унинг ўчирилиши сабаблари санаб ўтилган.\n“Электр токини тежаш шарт. Агар электр жиҳозларига эҳтиёж бўлмаса уни ёқиш керак эмас. Хатто подъезддаги мақсадсиз ёқилган чироқ ҳам катта зарар етказади”, – дейилади мақолада.\nШунингдек, электр токини ўғирлаш ҳолатлари ҳали хануз мавжудлиги ҳам қайд этилган. Таъкидлаш жоиз, сўнгги кунларда ўзбекистонликлар электр токининг тез-тездан ўчирилишидан шикоят қилишмоқда.\nТахиатош ИЭСида фавқулодда ҳолат: Хоразм ва Қорқалпоғистоннинг бир неча туманлари электр таъминотидан узилди\nАлимардон 29 ноябр 2019 15:53\nТежаш зарур. Бундан давлатга хам, чунтакка хам фойда.\nБахромжон 29 ноябр 2019 17:50\nПодезддаги чирокни кучириш керак эмиш. Шахар кучаларидаги иллюминация ва рекламаларни кучириш керакмасми?\nQobiljon 29 ноябр 2019 19:09\nShaxarlardagi minglab keraksiz chiroqlarni o‘chirish kerak\nЖахон 29 ноябр 2019 21:15\nНимага Энергетика вазирлиги узидан бошласин тежамкорликни.Куча еритгичларни кун корайганда ениб еришганда автоматик учадиган датчиклар урнатишсин,энергия тежашни халкимиз жуда яхши билади\nNurullayeva Go‘zal 29 ноябр 2019 21:31\nAlbatta elektr energiyasini tejayman qaysi xonaga kirsam yoqib chiqsam o‘chiraman farzandlarimga ham hatto maktabda o‘quvchilarimga ham o‘rgataman menimcha barcha tashkilotlar elektr energiyasini tejashi kerak ular kunduzi ham kechasi ham chiroqlarini o‘chirmaydi ularni pulini kim to‘laydi\nBaxtiyorjon 30 ноябр 2019 06:00\nNima emish, xali xam o'g'irlab ishlatganlar bormish, MIB demak yahshi o'zini ishini bajarmayapti degani, 3 yildan buyon MIB qancha mablag' undirdiyu uncha mabla'ga yana 30 yil pul t'olamay elektr tokini ishlatsa buladi.\nРеалист 1 декабр 2019 11:48\nЭнергетика вазирлигидагилар аравани қуруқ обқочишга уста экан,Электр йўқлигига яна халқни айбдор қилишяпти.Афғонистонга хам электрни халқ сотяптими?\nАлбатта долларга Афғонга сотган яхшида,тўғри Европа банкларига тушади,ҳазм қилишга осон.\nРустамжон 4 декабр 2019 19:59\nЭлектр энергиясини тежамок барчамизни ишимиз вазирликни мамосими еки куйи табакадаги корхонани ми биз кишлок жойида яшаганлигимиз тупайли бирор марта езни иссик кунлари да Электр тармогидаги симларни назорат килган ни уларни узилиб ерга тушиб энергия йукалишини олдини олиш ни бирор марта курган эмас ман . Нол кисми ни ерга чукир килиб земля килинган тая ни хам курган эмас ан шу холатлар хам малум холатда ердам берса керак деб уйлайман\nЭхо 10 декабр 2019 00:45\nСоха вакилию ишчилари бепул тизимга уланган, узларийламас якин кариндош уруглариям. Мутасадди рахбарларнию гапирмасаям булади. Сизларни ишлатган энергиянгизни пулини оддий халк тулаб келяпти тан олинг жаноб вазир! Авваллари халкнинг катта карздорлиги туфайли учириляпти дейиларди, хозир акси халк аксари хакдор лекин сиздан сурамаяпти ортикча хаккини. Ачинарлиси, ун-унбеш минг карзинг булса куркитиб юриб олишяпти. Катталарни миллионлаб кетган карзлари кузга куринмайди! Бу качонгача давом этаркин?


Iyun 2017 – Самарқанд – Ер юзининг сайқалидир…\nТолиб ЁҚУБ ҚУЛ ва МАДДОҲ Қул ва маддоҳларгина тахтга яқин турса, бундай мамлакатнинг ҳолига вой. А.С.Пушкин НАС БОСГАН САРОЙЛАРНИ МАДДОҲЛАР ИШҒОЛ ЭТМИШ Қул – одам қиёфали, мол-мулки йўқ, на эркинлик ва на ҳуқуқи бор инсон. Қулнинг эгаси бор, эгаси хоҳласа уни мол каби сотади, хоҳласа дайди итни ўлдиргандай ўлдиради, бир коса овқат учун эрталабдан кечгача ишлатади, ўзига ўхшаган қул бўладиган болалар туғилиши учун уни ўзига ўхшаган қул аёлга уйлантиради. Қуллик –инсон томонидан инсон зотини таҳқирлашнинг энг баланд чўққиси ҳисобланади. Барча таҳқирлашларга қарамай, қул эгасига содиқ бўлади. Унинг зеҳнияти (менталитети) шундай.…\nЯхши бир оиланинг асоси қандай бўлади? Дуруст, яхши бир оила, мана шундай тўртта асос-фундаментга ўрнатилган бир муқаддас муассасадир. Улар: Оила аталмиш муассасанинг буюк “ходимлари” ҳисобланган эр-хотин орасидаги чинакам Иззат-ҳурматга асосланган севги; бир-бирига тўла ишонч; ўзаро фидокорлик ва бир-бирига хушчақчақ муомаладир. Бу саналганларнинг бирортасининг озгина бўлса-да издан чиқиши, оилада нормал муомаланинг издан чиқа бошлашига сабаб бўлади. Бу футдаментнинг доим соғлом-маҳкам бўлиши учун эса, “ходимлар” бир-бирларини Оллоҳ ризоси учун (Унинг ризосига эришиш умидида) иззат-ҳурмат қилишлари, айниқса бир-бирларига тўла ишониш-лари лозим бўлади. Улар бир-бирларидан хато-камчилик, қусур изламасликлари керак. Чунки Расулуллоҳ (соллаллоҳи алайҳи ва…


Козулин ҳукуматдан товон талаб қиляпти\n05 июл 2022, Тошкент вақти: 06:05\nЎтган ҳафтада Беларус президенти Александр Лукашенко томонидан авф этилган мухолифат етакчиси Александр Козулинни давлат раҳбари авфини маънавий нуқтаи назардан қабул қилмаслиги, аксинча, реабилитация қилинишини ҳамда етказилган маънавий зарар учун давлат унга икки миллион евро пул тўлаши кераклиги талаб қилди.\n2006 йилнинг март ойидан бери 5,5 йиллик қамоқ жазосини ўтаётган А.Козулиннинг рафиқаси шу йил февралида саратон касаллигидан вафот этганида Беларус расмийлари унинг дафн қилиш маросимида қатнашишига рухсат берганди.\nКейин маълум бўлишича, рафиқаси ўлмасдан олдин Александр Лукашенко А.Козулинга рафиқасини даволатиш учун чет элга олиб бориб мамлакатга қайтиб келмасликка рози бўлса, қамоқдан чиқариб юборишни таклиф қилган. Аммо А.Козулин ва рафиқаси бу шартни рад қилган.\nҒарб давлатлари А.Козулинни авф этилишини олқишлаб, буни Ғарб ва Минск расмийлари ўртасидаги муносабатни яхшилаш сари олдинга ташланган қадам сифатида баҳолади.\nАҚШнинг Минскдаги элчиси Жонатан Мур А.Козулиннинг авф этилгани каби бошқа чоралар ҳам кўрилиши Вашингтон ва Минск ўртасидаги муносабатлар яхшиланишига салмоқли хисса қўшишини билдирди.\nИнсон ҳуқуқлари халқаро федерацияси вице президенти, беларуслик ҳуқуқ ҳимоячиси Алес Бяляцкий Козулиннинг қамоқдан озод этилишидан ҳам Беларус ҳукумати, ҳам ҳуқуқ ҳимоячилари наф кўришини таъкидлади.\n“Бу Беларусдаги инсон ҳуқуқлари ҳимоячилари ва хориждаги турли ташкилотлар, ҳукумат ва турли ноҳукумат ташкилотлар бирга эришган ютуқ. Бунга биз ҳам хисса қўшганмиз. Шу боис, мен бу хабарни катта хурсандчилик билан қаршиладим. Мен бу тенденция Козулиндан кейин ҳам давом этишини хоҳлайман. Чунки Беларусда яна икки сиёсий маҳбус бор”,– деди Алес Бяляцкий.\nАлес Бяляцкий икки сиёсий маҳбус деганда Андрей Ким ва Сергей Парсюкевични назарда тутди. Андрей Ким январь ойидаги намойиш пайтида милиция ходимига ҳужум қилганлик айби билан апрел ойида 18 ойга қамоқ жазосига ҳукм қилинган. Сергей Парсюкевич эса айни намойишда қўриқчини калтаклаганлик айби билан 30 ойга қамоқ жазосига ҳукм қилинган эди.\nЎзининг қамоқдан озод қилиниши борасида режалаштирган матбуот анжуманини 20 августгача кечиктирган А.Козулин мухолифатнинг қатор аъзолари, жумладан, социал-демократ Микалай Статкевич билан ҳам учрашди.\nМ.Статкевич “Озодлик”ка берган интервьюсида А.Козулин Беларус социал демократик партияси раҳбари лавозимидан шу ой бошида четлатилганига қарамай, у сиёсатга қайтиши кераклигини таъкидлади.\n“Албатта, жаноб Козулин расман партия раҳбари лавозимида бўлмаса ҳам у ўз партияси етакчиси ҳисобланади. Бу Беларус сиёсатида муҳим аҳамиятга эга. Жасурлиги туфайли орттирган имкониятларидан қандай фойдаланиши унинг ўзига боғлиқ”, – деди Микалай Статкевич.\nЕИ Қорақалпоғистондаги зўравонликларни мустақил тергов қилишга чақирди. Оммавий намойишлар хронологияси


Карл Дизельнинг мудхиш якуни – Avto Olam\nAvto Olam > Blog > Бу қизиқ! > Карл Дизельнинг мудхиш якуни\nГерманиялик муҳандис ва ихтирочи, дизель двигателининг асосчиси Рудольф Кристиан Карл Дизель 1858 йилнинг 18 мартида Парижда китоб муқоваловчи Теодор Дизель ҳамда Элиза Штробель оиласида дунёга келган. Рудольфнинг отаси, германиялик муҳожир Теодор Дизель Парижда кичик устахона очганди. Аммо 1870 йилда Франция-Пруссия уруши туфайли немис қўшинлари томонидан босиб олинган Франция пойтахтини тарк этди. У рафиқаси ва вояга етмаган ўғли билан Лондонга кўчиб ўтди. Уруш тугагунга қадар Рудольфнинг онаси уни Аугсбургдаги холасиникига яшашга юборади. Фарзандсиз бўлган Барбара ва Кристофор Барникеллар жиянини самимий ва меҳр билан қабул қилади. Айниқса профессор поччаси Рудольфнинг иқтидоридан ҳайратланиб, унга ўз кутутбхонасидан фойдаланишга изн беради. 1871 йилда Рудольф поччаси математика фанидан таълим берадиган Аугсбургдаги Земс Қироллик коллежи талабасига айланади. Коллежни 1873 йилда имтиёзли тамомлаб, Аугсбургда янги очилган Техник мактабида ўқишни давом эттиради. Орадан икки йил ўтгач, у Мюнхендаги Бавария Қироллик Политехника Институти стипендиясига сазовор бўлади. Аммо бу вақтга келиб унинг ота-онаси ўғлининг бирор ишнинг «бошини тутиши» тарафдори эди.\nЎЗ ВАТАНИДА ҚАДР ТОПМАГАН ИХТИРО\n1893 йилда Дизель «янги рационал иссиқлик двигатели» учун патент олади. 1893 йилда эса Карно модефикацияланган циклини патентлади.\n1893 йилдан бошлаб Аугсбург машинасозлик заводида Фридрих Крупп ва ака-ука Зульцерлар компаниялари молиявий иштирокида янги двигателни ишлаб чиқиш амалга оширилди. Илк двигатель 1897 йилда яратилди. Ушбу двигатель 172 айланиш тезлигида 20 от кучига эга бўлиб, унинг самарадорлик коэффициенти 5 тонна оғирликда 26,2 фоизга тенг эди. Бу самарадорлик коэффициенти 20 фоиз бўлган Отто двигателлари ва 12 фоиз бўлган денгиз буғ турбиналаридан анча юқори кўрсаткич бўлган. Шу сабабли Дизель двигатели саноат соҳасида катта қизиқиш уйғотди. Тез орада унинг двигателлари турли мамлакатларда қўлланила бошлади ва юқори натижаларга эришди. Аммо Рудольфнинг ўз ватанида унинг ихтироси қадрланмади.\nГерманияда Дизелнинг ихтироси қаттиқ танқидга учрайди. Улар дизель двигателларини оммавий ишлаб чиқариш мумкин эмаслигини таъкидлашарди. Бу асосан дизель двигателлар оммалашуви натижасида зарар кўриши мумкин бўлган кўмир магнатлари ва ҳасадгўй ҳамкасблар фикри эди.\nИЛК ДИЗЕЛЬ ДВИГАТЕЛЛИ МЕРСЕДЕС-БЕНЦ\n1898 йилнинг 1 январида Рудольф дизель двигателлари ишлаб чиқарувчи заводга асос солди. 1900 йилнинг куз ойида Лондонда ўз компаниясини ҳам рўйхатдан ўтказди. 1903 йилда эса дизель двигателли биринчи кема ишга туширилди. 1908 йилда дизель двигателларининг кичик ҳажмдагилари яратилиб, улар юк машинаси ва локомотивда қўлланилди. 1936 йилда дизель двигатели илк маротаба серияли ишлаб чиқарилувчи енгил автомобиль – Мерседес-Бенц-260D русумига ўрнатилди.\nРудольф Дизель «Дизель двигателини яратиш» китобида ўз ихтиролари ҳақида батафсил ёзиб қолдирган.\nПатентлаш жараёнларидаги кўплаб муаммолар Рудольф Дизельнинг соғлиғига жиддий путур етказди. Шу сабабли санаторийда ҳам даволаниб чиқишига тўғри келганди. Қолаверса, унинг молиявий аҳволи ҳам яхши бўлмаган. Дизель яхши ишбилармон эмас, балки яхши ихтирочи эди. 1913 йилдаги молиявий инқироз сабабли у буткул касодга учради.\nДИЗЕЛЬНИНГ МУДХИШ ЯКУНИ\n1913 йилнинг 29 сентябрь санасида Рудольф Дизель «Дрезден» кемасида Антверпендан Лондонга йўл олади. Чунки Рудольфнинг конструкцияси асосида двигателлар ишлаб чиқаришга мўлжалланган Британия компаниясининг янги «Consolidated Diesel Manufacturing Co.» заводининг очилишига таклиф этилганди. Аммо «Дизель» фамилияли йўловчи кеманинг рўйхатга олиш китобида қайд этилмаганди. Бу ҳолат Рудольфни ранжитдими, йўқми пайқаш қийин эди. Чунки кун бўйи кайфияти яхшига ўхшарди, лекин кечки пайт каютасига кириб кетганича қайтиб чиқмади. Эртаси куни эрталаб Дизелнинг каютаси бўш бўлиб, унинг пальтоси ва шляпасини палубадан топишди. Орадан бир кун ўтгач, белгиялик балиқчилар денгизда башанг кийинган одамнинг жасадини топишади. Бўрон туфайли улар танани портга етказа олишмади ва унинг узугини ечиб олиб, жасадни денгизга улоқтиришга мажбур бўлишади. Рудольфнинг ўғли узук отасига тегишли бўлганини тасдиқлайди. Дизель ўз жонига қасд қилдими ёки уни ўлдиришдими, буни билиш имконсиз эди.\nЛекин баъзи манбааларда биринчи жаҳон уруши сўнггида асирга олинган немис аскари немис разведкаси буйруғига биноан Дизелни денгизга улоқтирганини тан олади деб ёзилган. Бу орқали улар Дизелнинг барчадан сир тутаётган харбий соҳага дахлдор янги ихтироси борасида Британия Адмирали билан музокараларига тўсқинлик қилмоқчи бўлишган.\n«Кўзингизга қараб юринг! «Поворотник» ишламаяптими?!»


Ҳоким фермерларни калтаклаяпти\n24 январ 2021, Тошкент вақти: 10:49\nБу гапни айтган мингбулоқлик суҳбатдошимиз зўравон амалдорларга нисбатан ҳеч ким чора кўрмаётганидан шикоят қилди.\n“Фермерларни уриш, планни бажармаганларни қамаш бўлаяпти”\nдейди Наманган вилоятининг Мингбулоқ туманидан қўнғироқ қилиб, исми сир қолишини сўраган тингловчи. У давлат ташкилотларидан бирида ишлашини айтар экан, ҳокимнинг фермерларни калтаклаганига ўзи гувоҳ бўлганини таъкидлайди.\n- Бозорларнинг ҳаммасини бекитиб ташлаган. Магазинлар, ташкилотлар ҳаммасини пахтага қувган. Фермерларни уриш, планни бажармаганларни қамаш бўлаяпти-да.\nОзодлик: Мисоллар билан айта оласизми? Кўзингиз билан кўрганмисиз?\n- Ҳа, битта ўзини эмас, 200-300 та одамнинг олдида ҳоким уради. Биз, масалан, танимаймиз-да. Фермернинг номини айтади, чиқади, уради.\nОзодлик: Ҳоким урадими?\nОзодлик: Қандай қилиб уради? Бетига урадими, тепадими?\n- Хоҳлагандай қилиб уради. Ҳеч ким қўл кўтара олмайди. Бир нарса қиладиган бўлса, ревизия қилиб, қаматиб юборади-да.\nОзодлик: Фермерларни уриш, ҳақорат қилиш ҳозир ҳам давом этаяптими?\nОзодлик: Мажлисларда иштирок этаман, деяпсиз. Сиз ҳам фермермисиз?\n- Фермермасман, битта ташкилотда ишлайман. Ташкилотларни ҳайдаб ташлаган-ку пахтага. Иложи йўқ борамиз. Шунақа аҳволда энди, - дейди мингбулоқлик суҳбатдош.\n“Тракторчига ҳам иш йўқ”\nдейди Самарқанд вилоятининг Қўшработ туманидан қўнғироқ қилган 32 ёшли Аслиддин Ўзбекистондаги ишсизлик муаммоси ҳақида гапирар экан.\n- “Хорижга чиқмасдан ишласа бўлади” деганга ўзимнинг фикримни билдирмоқчи эдим. Ўзбекистонда иш топса бўлади, лекин арзимаган маошга топса бўлади. Мана хорижда юрганлар деб 6 миллиондан кишидан ортиқ маълумот бор-да. Агар 6 миллиондан ортиқ киши Ўзбекистонга қайтиб келадиган бўлса, сирдарëлик акамизми-укамизнинг мотопиласини ишлатишга умуман ҳожат қолмайди. Унинг ўрнига қўлида болта билан ўтинни қилиб берадиганлар чиқади. Иш кучи умуман арзон бўлиб кетади. Шуларни ўйламасдан гапирди. Бундан ташқари, Ўзбекистонда моддий томондан таъминлаш қийин аҳволга тушиб қолаяпти. Озиқ-овқат етишмаслиги юзага келади.\nОзодлик: Мана ўтган шанба куни яна бир тингловчимиз айтдики, “Биздан кетганлар бекор Ўзбекистонни ëмонлайвермасин. Бизда иш бор. Мана мен деҳқонман. Деҳқончилик қилиб, яхши яшаяпман” деди. Деҳқончилик қилиб яшаш мумкинми?\n- Энди кимлардир яшаяпти. Тўғри, бор унақалар ҳам. Деҳқончилик қилаëтганларнинг кўпчилиги ночор барибир.\nОзодлик: Сиз ҳам қишлоқда яшасангиз, атрофингизда мана фермер хўжаликлари бор. Деҳқон бўлиб, оддий фермерга ишчи бўлиб ëлланиб яхши яшаш мумкинми?\n- Яшаш мумкин, лекин ўшанда ҳам қандайдир қинғир йўллар билан яшаш мумкин-да. Давлатга топшириладиган маҳсулотнинг ўрнига бошқа маҳсулот экиб туриб, шунинг орқасидан бойиш мумкин.\n- Тракторчи эдим. Ҳозир бекорчиман.\n- Трактор йўқ-да.\nОзодлик: Ҳожибой “тракторчилар ўқитувчилардан зўр бўлиб кетди” деган эдию.\n- Ҳаммасиям эмас. Кимда техника бўлса, ўшалар бир нав, - дейди Самарқанд вилоятининг Қўшработ туманидан қўнғироқ қилган 32 ёшли Аслиддин.\n“Хориждаги пенсионерлар аҳволини кўриб ҳавас қилдим”\nдейди исмини ошкор қилмаган фарғоналик тингловчи, “Фуқароларнинг давлат пенсия таъминоти тўғрисида”ги Ўзбекистон қонунига ўзгартишлар киритилишига муносабат билдирар экан.\n- Ўтган йил Европада дам олганимда, люксембурглик иккита қарияни кўриб қолдим гостиницада. Эски рус иммигрантларидан бири экан. Русчани чала-чулпа гаплашишаяптию, лекин гаплашишаяпти. Кампир 60 дан ўтган, эри 70 дан ўтган. Улар нафақаси бўйича нолимади. Ижарага машина олишибди. Бир йилда икки марта дам олишар экан. Нафақалари ўзларига етаркан. Ҳатто невараларига ҳам ëрдам беришаркан. Ҳалиги чол-кампирга ҳавас қилдим. Бардам-бақувват, соғлиқлари яхши. Бизда ҳам шундай бўлишини хоҳлардим-да. Энг кам пенсия нафақаси 111 минг сўм экан. Ҳар бир давлатда ўзининг пули муомалага чиқарилган. Ҳар бир давлатнинг энг катта купюрасига қассобхонада маълум миқдорда гўшт беради. Европа мамлакатларида 25-30 кило гўшт беради, масалан. Ўзбекистоннинг энг катта купюраси 1000 сўмлик. Қассобхонага боринг. 160 грамм гўшт оласиз, - дейди фарғоналик суҳбатдош.\n“Украинада ҳам айғоқчилар кўп”\nдейди диний таъқиб боис Ўзбекистондан Киевга қочиб келган Абдураҳмон.\n- Ўзбекистонга бериш хавфи бор, дейди. Бу ерда ҳақиқатан Ўзбекистоннинг айғоқчилари кўп. Ўзимиз ҳам гувоҳи бўлиб турибмиз. Лекин ҳозирча бергани йўқ. Мачитга борсак ҳам кўп гаплар эшитаяпмиз. Ҳақиқатан айғоқчиси кўп.\nОзодлик: Сиз айғоқчилар кўп, деяпсиз. Қанақа қилиб биласиз уни?\n- Чунки келади-да “Сиз фалочаев фалонча, фалон ерда турасиз” дейди. Очиқчасига биз ҳақимизда маълумотни кўп билади. Мисол учун, иккита ўзбек гаплашиб ўтирса масжидда, ëнига келиб, гап пойлашга ҳаракат қилади. Эҳтиëткорлик қилиб таҳоратхон залига чиқса, таҳорат олгандай қилиб таҳоратхонага кираяпти. Таҳорат оладиган бўлса, ҳеч бўлмаса, беш минутча кетиши керак-да. Таҳоратхонага кириб орқасидан борганини кўриб, таҳоратхонадан қайтиб келса, орадан икки минут ўтмай, яна келиб туриб гап пойлашга ҳаракат қилади.\nОзодлик: Сиз қачондан бери Украинадасиз?\n- Бир йилу икки ой бўлди.\nОзодлик: Бирор статус олдингизми?\n- Ҳалигача ҳеч қанақа статус олмадик. Ҳатто ҳали УВКБ ООНга интервьюга чақирмади.\nОзодлик: Нима қиласиз энди? Украинада қолмоқчимисиз?\n- Украинада қолишлик бизлар учун катта хавф туғдириб турибди. Бизларни қидирувга бериб юборган.\nОзодлик: Қўпол савол берайми? Террористмисизлар?\n- (кулиб) Террорист бу нима дегани? Террорист деб оладиган бўлсак, жамиятда бузғунчилик қиладиган жуда ëмон одамлар тушунилади. Ислом дини унақа нарсага буюрмайди ҳеч қачон. Улар Ўзбекистоннинг сиëсатига тўғри келмайдиган нарсаларни эшитганингиз учун ëки китобларни ўқиганингиз учун сизни қидирувга беради. Ўзи Ўзбекистон сиëсати шундай-ку. Ислом динига жуда қаттиқ. Мана, мисол учун, Абдували қори акани танийсизлар. 1995 йил ўғирланган киши. Мана шу кишининг барча маърузаси эмас, битта маърузаси билан ушласа ҳам қамалади одам. 6-7 йилга қамаб юбораверади. То пайғамбар алайҳиссаломдан ҳақ гапни гапириб келганлар зиëн кўрган одамлар тарафидан. Қиëматгача шундай бўлади, - дейди Ўзбекистондан Киевга қочиб келган Абдураҳмон.\n“Москва полицияси жуда бездириб юборди”\nдейди Москвадан скайп орқали боғланган қирғизистонлик Фарҳод Усмонов.\n- Мен ўзим Қирғизистонданман. Россия фуқаролигини олганман. Тожикистонлик, ўзбекистонлик болалар билан яшаймиз. Москва шаҳри Митише районида ишлайман. Ëнимдаги болаларни милициялар умуман безитиб юборди-да. Эрта билан ишга кетаяптими - ушлайди. Олиб бориб ишлатади. Соат 7 дан 8 гача йўлда туради. Документ бўлса-бўлмаса ушлайди. Масалан, буларни ишлаëтган жойида ушласа, иш берувчисига жалоба қилса бўлади, тўғрими? Кўчада кетаëтган оддий одамни ушлаб туриб, пропискаси бўлса, иш жойини сўрайди. Унга, масалан, ҳаққи йўқ. Тўхтатиб, “патентинг қани, разрешение на работу қани?” дейди. Мен билан бирга кетаëтган болаларни ушлаганида “Қанақа разрешение на работу? Сен буни ишлаëтган жойида ушламаган бўлсанг, сен қаердан биласан?” десам, “Йўқ, олиб кетаман, акт тузаман, протокол қиламан” дейди. Олиб бориб, милицияхонасини тозалатади, ишлатади, пули бўлса пулини олади, - дейди Фарҳод Усмонов.


ИнтерФУТБОЛ :: Шахс: Ван Галнинг грузиялик шогирди\nШахс: Ван Галнинг грузиялик шогирди\nХабарингиз бор, Тошкентнинг «Пахтакор» клубини 2017-2020 йилларда Шота Арвеладзе бош мураббий сифатида бошқарган ва жамоа билан кўплаб сов-ринларни қўлга киритганди. Ушбу мутахассис яқинда Россиянинг «Краснодар» клубида иш бошлаш имкониятига эга бўлди. Аввалроқ краснодарликлар Виктор Гончаренко истеъфосидан кейин бўшаб қолган лавозимга айнан грузиялик мутахассис номзодини кўриб чиқаётгани ҳақида хабарлар тарқалди. Шу муносабат билан «Спорт-Экспресс» сайти Шота Юстиновичнинг футболчилик ва мураббийлик фаолиятига назар ташлашга қарор қилди.\nЖорий йилнинг 22 февралида 49 ёшни қарши оладиган Шота Арвеладзе Грузия-нинг мустақилликка эришганидан кейинги тарихида «Милан»да ажойиб ўйинлар намойиш этган ва икки марта Чемпионлар Лигасида ғолиб чиққан Каха Каладзе ҳамда Гиорги Кинкладзе билан бирга энг ёрқин фаолият юритган ҳамда муваффақият қозонган футболчилардан бири саналади.\nШота Амстердамнинг «Аякс» клубида тўрт мавсум (72та гол урган), кейин эса Шотландиянинг «Глазго Рейнжерс» жамоасида тўрт йил (57та гол) тўп сурган. Нидерландияда бир марта, Шотландияда эса икки марта чемпионлик унвонини қўлга киритган. Туркияда 1993/1994 йиллар мавсумининг энг яхши футболчиси деб тан олинган. Эътиборлиси, грузиялик ҳужумчи бу номга Истанбул шаҳрининг кучли учлиги жамоалари таркибида эмас, балки оддийгина «Трабзонспор» сафида сазовор бўлди.\nГарчи Арвеладзе жароҳат туфайли футболчилик фаолиятини 35 ёшда якунлашига тўғри келган бўлса ҳам, унинг ўйинчилик фаолиятида эслашга арзигулик кўплаб воқеликлар юз берган. «Аякс»га қарши ўйинларни эслайман. Арвеладзе ўшанда ҳужумчи учун но-одатий позицияни танлаганлиги билан мени ҳайратда қолдирди. У ҳужум ортида ўйнади. Шу боис, ака-ука де Бурлар ва Овермарс ҳужум чизиғида ўзларини кўрсатишди. Ҳақиқатан ҳам, Шотага қарши ўйнаш ёқимли эди», - дея ёзганди Шота тўғрисида россиялик собиқ ҳимоячи Вадим Евсеев «Инстаграм»даги саҳифасида.\nАрвеладзе «Аякс» ва «АЗ» клубларида бирга фаолият юритган Луи ван Гални қадрлайди. Қолаверса, машҳур нидерландиялик мураббийни ўз устози деб атайди. «Луи ван Гал билан ишлаганларнинг барчаси сизга бир хил гапни айтади. У менга кўп маротаба ёрдам берди. ОАВда Луи тўғрисида ғалати мақолалар ёзишсада, аслида у жуда яхши инсон. Ҳа, нидерландиялик мутахассиснинг баъзиларга ёқмайдиган қарашлари бор. Балки, унинг бу кўпчиликка ҳам ёқмас. Аммо у қандай бўлса, шундайлигича қолаверади», - деганди Арвеладзе «СЭ» нашрига берган интервьюларининг бирида.\nТаъкидлаш жоизки, Луи ван Гал Шота Арвеладзенинг таклифига биноан, унинг хайрлашув ўйинида Тбилисига келиб, жаҳон юлдузларидан ташкил топган термани бошқарганди. Ўша жамоа таркибида россиялик Андрей Канчельскис, нидерландиялик Эдгар Давидс, Франк ва Рональд де Бурлар, даниялик Микаэл ва Брайан Лаудруплар, аргентиналик Клаудио Каниджа, италиялик Дамиано Томмази, нигериялик Тижани Бабангида, туркиялик Орюн Темизканўғли ўйнашганди. Умуман олганда, ўша жаҳон терма жамоаси сафидан Шота Арвеладзе футболчилик фаолияти давомида йўллари кесишган ажойиб футболчилар ўрин олишганди.\nАйтиш лозимки, бир пайтлари Арвеладзе ван Гални Москванинг «Спартак»ига юборишига бир баҳя қолганди. Бу 2013 йилда содир бўлганди. Ўшанда бирдан нидерландиялик мутахассиснинг «қизил-оқлар»ни бошқариши мумкинлиги ҳақида миш-мишлар тарқалганди. Бу ҳақда грузиялик мураббий шундай дейди: «Бир куни Валерий Карпин билан гаплашаётгандим, у Луи ван Гал ҳақида сўради. У билан боғланмоқчи эканлигини айтди. Мен эса ван Галнинг телефон рақамини топишга ёрдам бердим. Кейинчалик нима бўлгани, воқеалар қандай ривожланганини билмайман».\nШота Арвеладзе мураббийлик фаолиятини бутсаларини михга илганидан кейиноқ, яъни 2008 йилда бошлади. Ўша йили «АЗ»ни бошқараётган Луи ван Гал Арвеладзега ёрдамчи мураббий бўлишни таклиф қилди ва қаҳрамонимиз бунга дарров рози бўлди. Бир йил ўтгач, нидерландиялик мутахассис истеъфога чиқарилди, аммо Шота Юстинович Алкмаар клубида Рональд Куман ва Дик Адвокат билан бирга фаолият юритишда давом этди. Кейин эса Туркияда беш йил давомида «Қайсериспор», «Қосимпошо» ва «Трабзонспор» жамоаларида бош мураббий сифатида фаолият юритди.\nБундан ташқари, қисқа муддат Исроилнинг «Маккаби» (Тель-Авив) клубини ҳам бошқарди. Кейин эса Тошкентнинг «Пахтакор» клубида 3,5 йил ишлаган Шота Арвеладзе кетма-кет икки мавсум давомида (2019, 2020 йиллар) «шерлар» билан «дубль» қайд этди - Ўзбекистон чемпионлиги ва кубогини қўлга киритди.\nРоссия ва «Краснодар»\nШота Арвеладзе бундан ўн йил олдин Россия футболида фаолият олиб бориши ҳам мумкин эди. 2010 йили Россия терма жамоасини бошқарган Дик Адвокат уни ёрдамчиликка чақирганди. «У мураббийлар штабидан жой олишимни хоҳлаганди. Адвокат ҳатто бу ҳақда фикримни сўради ва биз у билан мавжуд имкониятни муҳокама қилдик. Лекин ўша давр қандай бўлганлиги ўзингизга маълум... Бу ҳақда ҳаттоки, ўйлашга ҳам қўрқардим, умуман имконсиз иш эди (Россия ва Грузия ўртасидаги қуролли тўқнашувларни назарда тутмоқда - IF изоҳи). Дикка буни тушунтирмоқчи бўлдим, лекин аввалига у ҳеч нарсани англамади, жаҳоннинг кўплаб мураббийлари дарҳол бу таклифга рози бўлишларини айтди. Лекин унга рад жавобини беришимга тўғри келганди», - дейди грузиялик мутахассис.\nАрвеладзенинг сўзларига кўра, у 2013 йилдаёқ «Краснодар»ни бошқариш имкониятига эга бўлган. Бу ҳақда Шота Юстинович шундай дейди: «Албатта, ўшанда клуб раҳбариятидан расмий таклиф олдим, деб айтолмайман. Шунчаки, телефонда суҳбатлашдик. Россия терма жамоаси билан боғлиқ вазиятда ҳаммаси аниқ эди - қарорни Адвокат қабул қиларди. «Краснодар»дан эса клуб президенти эмас, бошқа шахс қўнғироқ қилиб, режаларим ҳақида сўради (ўшанда Арвеладзе «Қосимпошо» жамоасида фаолият юритарди - IF)».\nШота Арвеладзенинг Россия жанубидаги фаолияти яна кейинроққа чўзиладиган кўринади. Чунки «Краснодар» бош мураббий лавозимига Даниэль Фаркени тайинлади.


ЎзА - Ўзбекистон – дунёдаги нуфузли ва жадал ривожланиб бораётган мамлакат\nЎзбекистон – дунёдаги нуфузли ва жадал ривожланиб бораётган мамлакат\n01.05.2018 20:23 Чоп этиш версияси\nШу кунларда Ўзбекистон Республикаси Президенти ҳузуридаги Давлат бошқаруви академияси тингловчилари Малайзияда замонавий давлат бошқаруви, суд-ҳуқуқ ислоҳотлари, иқтисодий, ижтимоий-сиёсий, туризм каби соҳалар бўйича малака оширмоқда.\nАкадемия ва “Истеъдод” жамғармаси томонидан ташкил этилган ўқув машғулотларида Малайзия миллий университети профессорлари Ўзбекистон ва Малайзия давлатлари ўртасида туризм соҳасида ҳамкорликни мустаҳкамлашнинг асосий омиллари ҳақида маърузалар ўқишди. ЎзА мухбири улардан айримларининг Ўзбекистон ҳақидаги фикрлари билан қизиқди.\nҲамзаҳ ЖУСОҲ, Малайзия миллий университети қошидаги ижтимоий тараққиёт ва экологик тадқиқотлар мактаби профессори:\n– Ўзбекистон дунёдаги нуфузли ва жадал ривожланиб бораётган мамлакатлардан бири. Айниқса, мени давлатларимиз ўртасидаги муваффақиятли ҳамкорлик алоқаларининг мустаҳкамланиб бораётгани қувонтирмоқда. Негаки, Ўзбекистоннинг туризм соҳасидаги имкониятлари жуда катта. Табиати, тарихий-меъморий обидалари, дунё таниган ва тан олган олиму уламолари, қадимий қадамжолари, умуман, ҳар қандай киши томоша қилиб ҳузурланадиган масканлари кўп. Бу муқаддас юртдан Имом ал-Бухорий, Имом ат-Термизий, Маҳмуд Замахшарий, Абу Райҳон Беруний, Ал-Хоразмий, Ибн Сино сингари қомусий олимлар етишиб чиққан.\nЎзбекистон билан келгусидаги ҳамкорлигимизда асосий эътиборни туризмни янада ривожлантириш, ўзаро тажриба алмашиш, сайёҳларни кўпроқ жалб қилиш усулларини амалиётга жорий этишга қаратамиз. Чунки Малайзияда ҳам, Ўзбекистонда ҳам сайёҳликни ривожлантириш учун жуда катта имкониятлар мавжуд. Бу соҳани барқарор ривожлантириш мамлакатларимизнинг иқтисодий салоҳиятини оширишга хизмат қилади.\nСўнгги йилларда Малайзияда туризм инфратузилмасини ривожлантиришга алоҳида эътибор қаратилди. Ўзига хос ёндашув бугун туризмни мамлакат тараққиётида муҳим ўрин тутувчи ва энг кўп даромад келтирувчи тармоққа айлантирди. Айниқса, сайёҳларнинг эътиборини экотуризм, тиббиёт туризми, зиёрат туризми, архитектура туризми каби йўналишлар тортмоқда.\nБиз туристик алоқаларни янада ривожлантириш тарафдоримиз. Бунда янги лойиҳаларнинг амалиётга жорий этилиши, ўйлайманки, ҳар икки мамлакат учун фойдалидир.\nЗарина ОТМАН, Малайзия миллий университети сиёсий ва хавфсиз тадқиқотлар маркази профессори:\n– Мен ўзбекистонлик тингловчиларга Малайзиянинг иқтисодий, ижтимоий ва сайёҳлик инфратузилмасини ривожлантириш борасида маърузалар ўқиётганимдан ғоятда фахрланаман.\nЎзбекистоннинг туристик имкониятлари, унинг бетакрор табиати, тарихий обидалари ҳақида тингловчилардан эшитдим. Юртингизда соҳанинг янги йўналишларини ривожлантиришга эътибор кучли. Шундай бўлса-да, ушбу соҳада янгича ёндашув талаб қилинади. Туризм ривожланган мамлакатларнинг илғор тажрибаларидан фойдаланиш, йиллар давомида синовдан ўтган усулларни амалиётга татбиқ этиш мазкур соҳани изчиллик билан ривожлантиришга имкон яратади.\nМашғулотларда кўпроқ Малайзия тажрибаси ҳақида тингловчиларга маълумот бераяпмиз. Бу эса келгусида Ўзбекистоннинг сайёҳлик борасидаги имкониятларидан тўлақонли фойдаланишга кўмаклашади. Ўз навбатида Ўзбекистондан ҳам ўрганишимиз керак бўлган жиҳатлар бор. Ушбу соҳадаги ҳамкорлигимиз юқори самара беришига ишонаман.


Tesla 53 мингта машинасини қайтариб олмоқда\n23:49 / 20.04.2017\nАҚШнинг электрокарлар ишлаб чиқарувчи Tesla компанияси Model S ва Model X моделларидаги 53 мингта автомобилни қайтариб олаётганини эълон қилди. Бунга ушбу моделларда аниқланган қўл тормозидаги носозлик сабаб бўлган.\nTesla айни вақтда иккита модель: седан Model S ва кроссовер Model X ишлаб чиқаради. 2016 йил якунларига кўра, компания тушуми 7 млрд долларни ташкил қилган, 2015 йилда бу кўрсаткич 4 млрд доллардан сал кўпроқ бўлган.\nКомпания 2003 йилда ташкил этилган. Дастлаб у Tesla Motors деб номланган, бироқ жорий йил бошида шунчаки Tesla деб атала бошланган. Даставвал компания электрокарлар ишлаб чиқаришга ихтисослашган бўлган, бироқ кейинроқ қуёш батареялари ва бошқа энергия тўпловчи тизимлар ишлаб чиқариш билан шуғуллана бошлаган.\nВидео: Tesla электромобили самолётни 300 метрга силжитди ва жаҳон рекордини ўрнатди\nМаск Tesla акцияларига тахминан 10 млн доллар йўналтирди\n15:57 / 09.05.2018\nTesla 123 мингта машинасининг қайтариб олинишида Bosch’ни айбламоқда – ОАВ\n08:49 / 08.05.2018


Туркия парламенти ҳукуматга Ироқ ва Сурияда амалиёт ўтказиш ҳуқуқини берди\n28 ноябр 2020, Тошкент вақти: 19:32\nТуркия президенти Режаб Тоййип Эрдўғон парламентда сўз сўзламоқда, 1 октябрь, 2014 йил.\nТуркия парламенти ҳукуматга Ироқ ва Сурияда ҳарбий амалиётлар ўтказиш ҳуқуқини берди.\nМазкур масала Туркия парламентида бир йилдан бери муҳокама қилиб келинаётган эди. Туркия парламентининг қарори Сурия ва Ироққа турк қўшинлари киритилиши мажбурий эканини англатмайди, лекин Анқарага зарур бўлиб қолган ҳолатда, Сурия ва Ироқда ҳарбий амалиётлар ўтказишга рухсат беради.\nАйни пайтда Ироқ ва Сурияда АҚШ етакчилигидаги халқаро коалиция “Исломий давлат” жанггариларига қарши амалиётлар ўтказмоқда. Туркия бу амалиётларга қандай тарзда кўмак кўрсатиши ҳозирча аниқ эмас.\nЯқин кунларда бу масалани муҳокама қилиш учун Вашингтон расмийлари Анқарага ташриф қилиши кутилмоқда.\n"Шуми халқ билан мулоқот?"- вазир ўринбосари алданган фуқароларни "саводсиз"дегани учун танқид қилинди


Дисплейи «тешик» Honor V20 тақдим этилди: Kirin 980 чипи, 48 МПлик ва 3D-камера, яна Huawei’нинг кўплаб янги технологиялари! - Terabayt.Uz\nДисплейи «тешик» Honor V20 тақдим этилди: Kirin 980 чипи, 48 МПлик ва 3D-камера, яна Huawei’нинг кўплаб янги технологиялари!\nSamsung дисплейи «тирқиш»ли смартфон тайёрлаётганини айтгач, ундан олдин Huawei шунақа моделини кўрсатганидан хабарингиз бор. Лекин расмий тақдимот маросимига кўра аввал Galaxy A8s, кейин Nova 4 ва ундан сўнг Lenovo Z5S намойиш этилди.\nБугун – 26 декабрь куни Хитойда Honor V20 (жаҳон бозоридаги номи – Honor View 20) смартфонининг расмий тақдимоти ҳам бўлиб ўтди. Унинг экранида ҳам худди Nova 4 моделидаги каби – 4,5 миллиметрлик «тешик» бор, Galaxy A8s дисплейидаги «тирқиш» эса 6,5 миллиметрлик. У ердаги олд камералар ҳам Huawei’нинг бу иккита смартфонида бир хил – 25 мегапикселлик.\nHonor V20 дисплейи диагоналига 6,4 дюймлик бўлиб, тасвир аниқлиги 2310х1080 пикселлик. Айтиш керакки, Nova 4 моделида ҳам худди шундай экран қўлланган.\nХўш, унда янги смартфоннинг нимаси ўзгача экан, дейсизми? Булардан энг асосийси – хитойлик техногигантнинг энг илғор чипи – якка кристалли Kirin 980 процессоридир. Бундан ташқари, Honor V20 девайси «оғир» ўйинлар учун оптимизация қилинган GPU Turbo 2.0 технологиясига ҳам эга. Смартфонда процессорнинг совитилиши суюқлик найчалари орқали амалга оширилади ва Huawei бу технологияни NINE деб номлаган. Honor V20 тезкор хотираси 6-8 ГБ, доимий хотираси эса 128 ва 256 ГБлик конфигурацияларда тақдим этилади.\nСмартфоннинг бош камерасида 48 мегапикселлик Sony IMX586 датчиги ҳамда F/1,8 диафрагмали объектив қўлланган. Nova 4 моделининг энг юқори конфигурациясидаги камерадан фарқли равишда, Honor V20’да уч ўлчамли Time of Flight (TOF) сенсор ҳам мавжуд. Унга турли имкониятлар бахш этилган, масалан – бирор ҳаракатни шу камера орқали тасвирга олиб, уни бирор ўйин ёки иловадаги виртуал персонажга ўтказиш мумкин.\nДарвоқе, янги смартфонда асосий камера модулларининг жойлашуви ҳам оригинал эканига эътибор бергандирсиз? Бармоқ изи сканери эса кўпчилик моделлардаги каби – орқа панел ўртасидан ўрин олган.\nHonor V20 дастурий платформасининг асосий ўзига хослиги – компьютер режими бўлиб, бу худди Samsung Dex кабидир. Яъни, смартфонга махсус бириктирув станцияси орқали клавиатура, сичқонча ва монитор улаб туриб, ундан худди стол компьютери каби фойдаланаверса бўлади. Компания вакилларининг айтишларича, бунда смартфоннинг самарадорлиги оддий компьютерникидан ўн карра ошиқ бўлар эмиш.\nАйтиш керакки, Honor V20 ушбу бренднинг Link Turbo технологиясига эга илк смартфони бўлди. Бу технология Wi-Fi ва 4G тармоқларини кучайтиришга қаратилган бўлиб, унинг ортида 21 та патент, «сунъий идрок» ва турли тармоқ протоколларининг барча оптимизация ишлари ётибди. Huawei’нинг таъкидлашича, Link Turbo технологияси Wi-Fi тармоғини 135 фоизгача, LTE тармоғини эса 71 фоизгача «тезлаштир»а олади. Дарвоқе, мазкур смартфонда нақ учта Wi-Fi антеннаси мавжуд.\nHonor V20 модели, шунингдек, Xiaomi Mi 8’да қўлланган технологиялардан бири – икки диапазонли GPS приемнигига ҳам эга. Янги смартфоннинг яна бир ўзига хослиги эса Honor Magic 2 моделидаги сингари Yoyo овозли ёрдамчисидир. Мазкур смартфоннинг «қувват тоши» 4000 мА/соатлик аккумулятор бўлиб, у 22,5 Вт (4,5 В 5 A) қувват билан тезкор қувватлана олади, бироқ симсиз қувватлаш технологияси бу моделга татбиқ этилмаган.\nHonor V20 учун Хитойнинг ўзида аллақачон олдиндан буюртма қабул қила бошлашган, смартфоннинг реал савдоси эса 28 декабрда старт олади. Тезкор/ички хотира ҳажмига қараб, унинг нархлари қуйидагича: 6/128 ГБлик версия – 435 доллар, 8/128 ГБлиги – 510, 8/256 гигабайтлиги эса 580 АҚШ доллари.\nҚизиғи шундаки, Honor V20 моделининг ҳали учинчи премьераси ҳам белгиланган – у 22 январь куни Парижда бўлиб ўтади. Ҳозиргача жаҳон бозорига чиқарилган аксарият Huawei смартфонларини эса 890 000 сўмдан бошланувчи нархларда Terashop.uz интернет-дўконимиздан харид қилиш имкони бор.\n#Huawei #Android смартфон #янги технологиялар #Huawei Honor V20 #Huawei Honor View 20


Намозов Наманганга келади | "NAVBAHOR" FUTBOL JAMOASINING RASMIY WEB SAHIFASI\npfcnavbahor.uz "Навбаҳор" профессионал футбол клубининг расмий сайти Намозов Наманганга келади\n25.08.2014 23:21\tЎзбекистон чемпионати 18- тур ўйинлари доирасидаги Бекободнинг "Металлург" клубига қарши беллашувни бошқарувчи арбитрлар номи маълум бўлди. 27- август куни ўтказиладиган баҳсни Бахтиёр Намозов (Тошкент) бошчилигидаги хакамлар бригадаси бошқаради. Унга қанотларда Олимжон Абдувосилов (Тошкент) ҳамда Набижон Рўзимовлар кўмаклашишади. Захира хаками сифатида Равшан Копадзе қайд этилган. Учрашув назоратчиси пойтахтлик Алишер Абдуллаев. Шунингдек ПФЛ вакили Григорий Ртвеладзе ҳам кузатиб боради.\nТаъкидлаш лозимки, Бахтиёр Намозов Олий лиганинг ушбу мавсумида "Навбаҳор" иштирокидаги учта ўйинни бошқарган. Аммо, барча уч бор меҳмонда ўтган ўйин "лочинлар"нинг мағлубияти билан якун топган. Эътиборлиси, "Металлург"га қарши (5- тур) биринчи даврадаги беллашувни ҳам айнан Намозов бошқарган. Ўшанда Рустам Мирсодиқов шогирдларининг 2:0 ҳисобида қўли баланд келган. Бу сафар Намозов жамоаларнинг Намангандаги қарама-қаршилигига тайинланди. Ушбу хакам 11- турда эса сафарда "Машъал" билан кечган тўқнашув (2:0) ва 14- турдан ўрин олган "Локомотив"га қарши (2:0) ўйинда ҳам хакамлик қилган. Диққатга сазовор жихатларнинг яна бири шундаки, барча уч ўйинда "Навбаҳор" 2 тўп фарқи билан имкониятни бой берган.


20 июнь, 2019, 09:43 650\nУлар гуруҳ босқичидаёқ ўз юришларини тўхтатишлари мумкин.\nХабарингиз бор айни дамда Бразилия яшил майдонларида футбол бўйича Америка кубоги мусобақаси бўлиб ўтмоқда.\nЭътиборлиси, турнир аввалида ғолиблик учун асосий даъвогарлардан бири сифатида тилга олинган Аргентина терма жамоаси ушбу ишончларни умуман оқламаяпти. “Альбасетлар” гуруҳ босқичининг ортда қолган 2 та туридан сўнг ўзи жой олган “Б” гуруҳида сўнгги поғонага тушиб кетди.\nЭслатиб ўтамиз, Аргентина илк турда Колумбияга 2:0 ҳисобида имкониятни бой берган эди, бугун эса иккинчи турда Парагвайни (1:1) енга олмади. Энди улар гуруҳнинг сўнгги турини 24 июнь куни Қатар терма жамоасига қарши майдонга тушишади.\nnega hamma sayt Argentinani oxirgi o'ringa tushib ketdi deb yozyapti birinchi turdan kiyin ham oxirgi o'rinda ediku\nМесси: Америка кубоги Бразилия чемпион бўлиши учун ўтаяпти\nАгуэро: Месси бу турнирда нималар содир бўлаётганини тушунмаяпти


Болангизни қарғаманг — Dilkashradio.com\nЯхши сўз – кўнгил подшоси. Шаҳарга яқин қишлоқда синглим яшайди. Бетоблигини эшитдим-у, ундан хабар олиш мақсадида йўлга тушдим. Синглимнинг ҳовлисига атиги олтмиш-етмиш қадам қолганда муюлишдаги биринчи дарвозадан кўҳликкина, ёшгина жувон шошиб чиқди-да, боласини чақира кетди. Беш-олти ёшлардаги ўйинқароқ ўғил бола онасига ҳадеганда жавоб беравермагач, бояги чиройли, хушрўй жувон жаҳл билан бақирди. У шунақанги тузсиз сўзлар айтдики, ҳавас қилгулик ҳусни жирканч қиёфа касб этиб, хунуклашди. Унинг важоҳатидан ҳатто, кўчадан ўтаётган от ҳуркди. — Ботир, жувонмарг бўлгур! Қулоғинг том битганми? Тезроқ уйга кир, деяпман, итвачча!- Йўқ, кирмайман! Урасиз! — Кирмасанг, кирма! Балога йўлиққур! Машина уриб кетса, ўлигинг киради-ку, барибир, яшшамагур! Она ўғлини қарғаб-қарғаб кўздан ғойиб бўлди.\nАриқ тўла сув кўпирилиб, оёғим остидаги ер ўпирилиб кетгандай бўлди, хаёлимда. Ўтмишимдаги эскириб эскирмаган бахтсиз ҳодисанинг изтиробли, армонли томчилари кўзларим қатидан симоб ҳалқа бўлиб сизиб чиқди. Воажаб! Она ҳам ўз фарзандини шундай қарғайдими? Авваллари ташқи кўриниш алдамчи, деган гапга унчалик ишонмасдим. Ишончим бир зумда шубҳалар кўланкасига ғарқ бўлди. Оёқларим менга бўйсунмади. Таққа тўхтадим. Авзойи бузуқ аёл ортидан боргим ва унга «она ўз боласи тугул, бегонага ҳам ўлимни раво кўрмайди. Дил тафтида, меҳр кафтида тўққиз ой кўтармаганмисиз жигарбандингизни? Қарғиш эшитиб катта бўлган фарзанд эртага кўнгил ва тил ободлигига муҳтожлик сезмайдими? дегим келди. Бироқ бир сўз ҳам демадим.\nЎзимни зўрға тутдим. Боласини қарғаб нафратимни қўзғатган жувонга гапира олмаганим юрагимга ўткир ханжардек санчилиб тураверди. Атрофимизда бундай оналар кам дейсизми? Бундай оналар сўзларида ва ўзларида боланинг келажагига таъсир кўрсатадиган кучга эга эканлигидан бехабарга ўхшайди. Билсангиз, ота она, ўқитувчи устоз ва сиздан катта бўлган ҳар қандай кишининг сўзларида қудрат бор. Бобо ва момоларимиз бекорга “яхши гапга ҳам ёмон гапга ҳам фаришталар омин дейди” дейишмаган. Фарзандининг келажаги яхши бўлишини истаган ўта она уни қарғамаслиги, аксинча яхши сўзлари билан ҳаётини яхшилаши керак. Ота она боласига яхши гапириш орқали, уларнинг характерини ҳам ўзгартира олишади. Яхши гаплар орқали бола рухий озуқа олади ва феъли ҳам яхши томонга ўзгара бошлайди. Яхши сўз инсон табиатини ҳам ўзгартиради.\nҚадимда кўпни кўрган момоларимиз яқинлари, дўстлари, таниш-билишларига бой бўлгур, омон бўлгур, барака топгур, садағанг кетай, қурбонинг бўлай, гиргиттон, тасаддуқ, қоқиндиқ, ўлмагур, жаҳоним, бегим, қароғим, арслоним, фариштам, жигарим, иним, оғам, каби дилни илитувчи, юмшатувчи сўзлар билан мурожаат этганлар. Қўлларини эзгу ниятларда дуога очганлар. Ҳамма-ҳаммага соғлик ва софликни соғинганлар. Рафтори-ю, гуфтори гўзал бекалар, фарзандларингизга ризқ-рўз, ўзингизга ширин сўз тилайман. То тирик эканмиз, бир-биримиздан шакардан ҳам тотли, қуёшдай иссиқ сўзларимизни аямайлик. Яхши сўз – ҳар қандай энг қиммат дори-дармондан аъло, дардларга даво эканлигини унутмайлик. Сўзларингиз ҳамиша дилингиз ва ниятларингиздек пок ва гўзал бўлсин. Омон бўлинг, азизлар!


Қувурни ёпиш борасидаги уриниш самара бермади\nBritish Petroleum ширкати Мексика кўрфазидаги қувурдан сувга сизиб чиқаётган нефтни тўхтатиш борасида қилинган навбатдаги уриниш самара бермаганини тан олди.\nШиркат вакиллари денгиз тубида ерилган қувурни лой ҳамда темир ва пластик парчалари билан тўлдириб, шу тариқа қувурни бутунлай ёпиб ташлашни режалаган эди. Бироқ бу борада қилинган уринишлар муваффақиятсизлик билан якун топди ва нефт эса 20 апрелдан буён сувга сизиб чиқмоқда.\nМексика кўрфазидаги нефт қазиш платформасида содир бўлган портлаш оқибатида майдони кенгайиб бораётган нефт доғи АҚШ тарихида мисли кўрилмаган экологик ҳалокат сифатида эътироф этилмоқда.\nАйни пайтда президент Барак Обама қувурни ёпиш борасида қилинган навбатдаги уринишлар самара бермаганини кескин танқид қилиб, авария оқибатларини бартараф этиш ишларини ўз зиммасига олишини маълум қилди.


Халққа ҳамиша ҳамдам ҳаким\nНаманган вилояти аҳлига яхши таниш бўлган Солижон Мўминов умрининг 27 йилини халқимизга ҳалол ва фаол тиббий хизмат кўрсатишга бағишлаб келаётган фидойи инсонлардан.\n1970 йилда Наманган шаҳрида, оддийгина оилада туғилиб ўсган Солижон Мўминов болалигидан илмга ташна бўлди. Еттидан бири - Ҳизр, деганларидек, падарибузруквори Жалил ота, онаси Раҳимахон аялар етти фарзанд ичида мана шу Солижонга бошқача умид кўзи билан қарар, унинг устозлари тилидан томаётган илиқ гаплар улар юрагига нур бағишлар эди. Бу умидлар изсиз кетмади, Солижон қатъий аҳди - шифокор бўлишдек мақсади сари катта қадамни ташлади. 1987 йил - мактабни тугатган йилиёқ Андижон давлат тиббиёт олийгоҳи талабаси бўлди. Талабалик йилларида сабоқ берган устозлари ҳам уни келажакда Наманган вилояти тиббиёти учун жон куйдиргувчи, унинг равнақи учун арзирли тамал тошини кўя олгувчи мутахассис бўлишига ишонч билдиришди. Шубҳасиз, шундай бўлди.\nШифокорликни дилиган туйган ёш Солижон тиб илми асосчиси ҳазрат Ибн Сино издошлари қаторида туриб, амалиёт билан илмий-тадқиқотни бирга олиб бориб, фан номзоди деган илмий даражага эга бўлди. Устозларидан ташкилотчилик ва ташаббускорлик хислатларини ҳам ўзлаштириб, чинакамига камолот касб этди. Вилоят кардиология марказида 20 йил меҳнат қилиб, оддий врачликдан бўлим мудири ва марказ бош шифокори даражасига етди. 2014 йилдан буён вилоят соғлиқни сақлаш бошқармаси бошлиғи сифатида бор билими, малакаси ва раҳбарлик салоҳиятини Наманган тиббиётини жаҳон андозалари асосида ривожлантиришга сидқидилдан сарфлаб келмоқда.\nСолижон Жалиловичнинг жамоатчилик фаолияти ҳам ғоят ибратга лойиқ. Тадбиркорлар ва ишбилармонлар ҳаракати Ўзбекистон Либерал демократик партиясининг вилоят кенгаши раиси сифатида вилоятда кичик бизнес ва хусусий тадбиркорликни тобора ривож топишига салмоқли ҳисса қўшиб келмоқда.\nШунингдек, икки муддатга Ўзбекистон Республикаси Олий Мажлиси Сенати аъзолигига сайланди. Билдирилган юксак ишончни оқлаш учун кечаю-кундуз тиним билмади. Замондош ёшларга ҳамиша ибрат кўрсатди.\nАйтганча, биз ижодкорлар кўп матбуот анжуманларида бўламиз, уларда нотиқларнинг қоғозга қараб “доклад” ўқиб беришларига кўникканмиз. Аммо ўтган йил якунларига бағишлаб ўтказилган вилоят соғлиқни сақлаш бошқармасининг пресс-конференциясида Наманган вилояти бош врачи Солижон Жалиловични ҳеч қанақа қоғозга қарамай, нақд бир соатдан кўп вақт ичида йил давомида соҳада бажарилган ишлар ҳақида адашмасдан сўзлаб бергани, кўплаб рақамларни аниқ келтира олиши, бир сўз билан айтганда нотиқлик қобилияти ва фавқулодда хотирлаш иқтидорини кўрсата билгани билан ижобий таассурот уйғота олганди.\nТабиатан беғубор инсон Солижон Мўминовни 1 июнь кунида таваллуд топганлигида ҳам ажиб ҳикмат бор. Ярим асрлик умр соҳиби – Солижон Жалиловични қутлуғ 50 ёшга тўлиши муносабати билан чин дилдан самимий табриклаймиз. Шифокорликни шону шараф ила улуғлаётган қадрдон акамизга Яратгандан мустаҳкам смаломатлик, оилавий шодумонлик, ғайрату шижоатига асло кўз тегмаслигини тилаймиз. Эл - юрт равнақи йўлидаги, халқ саломатлигини сақлашдаги эзгу ишларингизда асло чарчаманг, деймиз!\n© namangan24.uz сайти жамоаси.


ОАВ: Трамп ва Абэ Путин ҳақида махфий мулоқот ўтказишган\n08:05 / 02.05.2017\nАҚШ президенти Дональд Трамп ва Япония бош вазири Синдзо Абэ телефон орқали махфий мулоқот ўтказишган. 1 майда ўтгани тахмин қилинаётган мулоқотни на Вашингтон, на Токио тасдиқлади. Бу ҳақда ҳукуматдаги манбаларга иқтибос келтирган ҳолда Nikkei нашри хабар берган.\nНашрнинг таъкидлашича, мулоқот бўлиб ўтганини юқори лавозимдаги мансабдор шахслар тан олишган. Бироқ мулоқот давомида муҳокама қилинган мавзулар ҳақида ҳеч қандай тафсилот йўқ.\nНашрнинг тахминича, мулоқот давомида Шимолий Корея атрофидаги вазият муҳокама қилинган бўлиши мумкин. Шунингдек, икки етакчи Пхеньян 29 апрелда ўтказган ракета синовини, Япония қуролли кучларининг АҚШ кемаларини ҳимоялаши ҳақида суҳбатлашган бўлишлари мумкин. 1 майда бундай илк вазифани бажариш учун Япониянинг "Идзумо" вертолёт ташувчи кемаси йўл олди.\nЯпониянинг бошқа бир нашри Asahi’нинг таъкидлашича, мулоқот ярим соатга яқин давом этган. Унинг маълумотларига кўра, суҳбат давомида Абэнинг апрель охирида Россия президенти Владимир Путин билан учрашуви муҳокама қилинган бўлиши мумкин. Нашрнинг тахминича, мулоқот учинчи томонга тааллуқли бўлгани сабаб унинг бўлиб ўтгани расман тасдиқланмаган.\nДональд Трамп Синдзо Абэ Владимир Путин телефон мулоқоти


“Ойқиз эртаги” филми трейлери намойиш этилди - 06.11.2015, Sputnik Ўзбекистон\n“Ўзбекфилм”нинг энг катта бюджетли филми трейлери интернетда пайдо бўлди. 06.11.2015, Sputnik Ўзбекистон\n12:48 06.11.2015 (янгиланди: 14:35 06.11.2015)\n© Youtube / KUN.UZ"Ойқиз эртаги" филми саҳнаси\n© Youtube / KUN.UZ\n“Ўзбекфилм”нинг энг катта бюджетли филми трейлери интернетда пайдо бўлди.\nТОШКЕНТ, 6 ноя — Sputnik. "Ўзбекфилм" режиссер Акбар Бектурдиев суратга олган, Ўзбекистонда энтиқиб кутилаётган “Ойқиз эртаги” филмининг трейлери чиқди.\nУшбу филм Ўзбекистон киноси тарихида энг катта бюджетли фильм бўлади. Бош ролларни Юлдуз Ражабова, Йигитали Мамажонов, Маъруф Отажонов и Хайрулла Саъдиевлар ўйнаган. Кинони 2014 йилда суратга олиш бошланган.\nЎзбекистон кино саноатининг ёш мутахассисилари томонидан суратга олинган ушбу филм, озодлик ва ботирлик, севги ва вафо ҳақида қизиқарли ҳикоя бўлиши кутилмоқда.


Ўзбекистоннинг йирик солиқ тўловчилари рўйхати тузилди\nДавлат солиқ қўмитаси ўз расмий сайтида Ўзбекистоннинг йирик солиқ тўловчилари рўйхати эълон қилди.\nУшбу рўйхатдан республикамизнинг барча ҳудудларида фаолият юритаётган 1416 та хўжалик субъекти жой олган. Рўйхат Ўзбекистон Республикаси Давлат солиқ қўмитасининг 2019 йил 12 июлдаги 178-сонли буйруғи билан тасдиқланган. Йирик солиқ тўловчиларнинг тўлиқ рўйхати билан ушбу ҳаволада танишиш мумкин.\nЎзбекистон Республикаси Адлия вазирлигида 2019 йил 12 июлда 3172-сон билан рўйхатга олинган «Юридик шахсларни йирик солиқ тўловчи сифатида таснифлаш мезонларини аниқлаш тўғрисидаги Низом»нинг 4-бандига мувофиқ, йирик солиқ тўловчилар тоифасига қуйидагилар киради:


Мунажжимлар башорати: 24 ноябр куни юлдузлар сизга нималарни ваъда қилмоқда? » Ўзбекистон янгиликлари – Zamin.uz\nМунажжимлар башорати: 24 ноябр куни юлдузлар сизга нималарни ваъда қилмоқда?\nЎзингиз учун жуда қимматли бўлган одамлар, буюмларни деб таваккалчиликка йўл қўйманг. Айнан ўшалардан ажралиб қолишингиз хавфи бор. Бу кўпроқ суюкли инсонингиз билан ҳам боғлиқ бўлиб чиқиши мумкин. Баъзилар кун давомида лотерея ўйнаб катта пул ютиб олиши мумкин. Пулларни эса эзгу мақсадлар учун сарфлашингиз аниқ. Кечқурунга яқин атрофингиздагилар қаршисида ҳурматингиз оша бораётганини пайқаб қоласиз. Кечқурун уйда ўтириб вақт ўтказинг.\n24 ноябрда ҳар бир тийинни ҳисоб-китобда ушлашингиз шарт эмас. Бугун кечгача молиявий аҳволингизни кутилганидан ҳам аълороқ даражада мустаҳкамлаб оласиз. Янги иш излаётган бўлсангиз ҳам, бугун орзуингиз ҳақиқатга айланади. Кун бўйи ҳамкасбларга ҳам ишларни дўндиришда ёрдам қўлини чўзишингиз кутилмоқда. Кечқурун оила қурмаганларни романтика ва ўта ёқимли лаҳзалар кутади.\nКунингиз сиз ўйлаганчалик ёрқин кечмаса-да, хуш кайфиятингизни ҳам ҳеч ким бузмайди. Мавқеингизни ошириш ва шахсий бахтга эга бўлиш учун сизга барча имконият эшиклари очиқ. Бошни баланд кўтарган ҳолда кириб бораверинг. Организмингизда қувват дегани тўлиб-тошади. Демак, ҳар қандай вазндаги жисмоний зўриқишни ҳам кўтара оласиз. Фақат саломатлик ҳақида унутиб қўйманг. Эсда тутинг, оддий гигиенага амал қилмаслик ҳам оқибатда жиддий хасталикларга дучор этиши ҳеч гап эмас.\n24 ноябр куни тижоратчилардан тортиб ижодкорларгача рақобатчилар билан зимдан курашиб кун ўтказади. Лекин курашда ҳалол усуллардан фойдаланинг. Оилангизда куннинг иккинчи ярмига бориб майда кўнгилсизликлар юзага келиши мумкин. Хавотирланманг, бундан ҳам баттарларини йўлга солиб келгансиз, бунисини ҳам уддалайсиз. Фақат бир нарсани унутманг. Қариндошлар, яқинлар ҳолидан тез-тез хабар олиб туриш керак. Акс ҳолда улар қаттиқ ранжишади.\nБугунги кун сизга қайноқ муҳаббат ва омад қуршовида бўлишингизни таъминлашга ваъда бермоқда. Ниҳоят оила қурмаганларнинг ёлғизликдаги ҳаёти ортда қоладиган бўлди. Танлаганингиз билан бугун тасодифан учрашиб қоласиз. Ана шундан кейин жараён тезлашгандан тезлашиб, кўрибсизки, тўй куни белгиланади. Молиявий масалада пулингиз жуда кўп бўлишини орзулаган бўлсангиз, бу орзуингиз кечқурун ҳақиқатга айланади иншооллоҳ. Олдиндан каттароқ катмон харид қилаверинг. Яхши ният яхши-да!\n24 ноябрда куннинг биринчи ярми зерикарли ва ўзингизга ёқмаган ишларни бажариш билан ўтиши мумкин. Лекин шу ишлар ҳам сизга озми-кўпми даромад беради. Тушдан кейин илгари ҳам сизга панд берган кимса шубҳали иш таклиф этиши кутилади. Рози бўлманг. Шахсий ҳаётингизда жуфтингиз билан орангизда улкан океан пайдо бўла бошламоқда. Океан ўртасида қолиб кетмаслик учун соҳилга чопинг ва биринчи бўлиб ундан узр сўранг. Саломатликни асранг. Иммунитетни кўтариш пайида бўлинг. Бу ишда сизга бир-биридан сарҳил мевалар ёрдам беради.\nҲамкасбларингизнинг сиз ҳақингизда кейинги пайт қандай фикр юритаётгани билан ими-жимида қизиқиб кўринг. Кейин эса шунга қараб хулоса ясайверасиз. Гарчи тажрибангиз ошиб-тошган бўлса-да, вақти келганда кечагина ишга жойлашганлардан ҳам нималарнидир ўргансангиз бўлади. Ҳозир замон тараққийлашиб кетган. Янги ғоялар ва усуллар қўшимча омад йўлини қуриб олишингиз учун асқотади. Кечқурун қондошлардан бири билан жанжаллашиб қолишингиз мумкин.\n24 ноябр куни жанжаллардан, хархашалардан дам олинг. Агар янги саргузаштларни кўнглингиз тусаётган бўлса, кўксингизга бир уринг-да, профессионал касбингиз доирасидаги ишлар билан машғул бўлинг. Чунки қайси кўринишда бўлмасин, саргузаштлар бугун сизга наф бермайди. Бугун спорт билан шуғулланиш, саломатликни мустаҳкамлашга қаратилган муолажалар муваффақиятли кечади.\nКўнгилхушликлардан юз буринг, фақат фойда олиб келадиган ишлар билан банд бўлинг. Зарарли одатлар, кўнгилхушликлар сизнинг зиёнингизга ишлайди. Шахсий ҳаётингизда сокинлик, аҳиллик, хурсандчилик ҳукм суради. Куннинг иккинчи ярмида хизмат сафарига жўнашингиз эҳтимоли ҳам йўқ эмас. Кечқурун эса баъзилар жуфти билан биргаликда танишлардан бириникига меҳмон бўлиб бориши кутилади. Шу билан бирга кечқурун эски қадрдонлардан бири билан тасодифан учрашиб қолишингиз ҳам мумкин.\n24 ноябр сиз учун хайрли, савоб ишлар кунига айланай деб турибди. Жуда кўпчиликнинг оғирини енгил қиласиз. Муаммоларини йўл-йўлакай ижобий ҳал эта борасиз. Кечки пайт раҳбарлар сизни хизмат сафарига жўнатиши мумкин. Молиявий масалада ёши улуғ, тажрибали танишларга маслаҳат солинг. Пул топишдаги муаммолар шу қадар чалкашки, ёлғиз ўзингиз уларни бартараф эта олмайсиз. Айримлар сабри чидамаганидан қарз кўтариши ҳам эҳтимолга яқин.\nОилангизда худди баҳордаги каби беғубор муҳит ҳукм суради. Уйдагилар билан муносабатларингиз эса булутсиз осмонни эслатади. Шундай муҳитда бир умр қолишни ким ҳам хоҳламайди дейсиз. Бироқ кўчага йўл олиш лозим. Тирикчилик тошдан қаттиқ. Бу жаннатни кечга қадар тарк этишга мажбурсиз. Тадбиркор бўлсангиз, бугун тузиладиган барча турдаги келишувларнинг интиҳоси мўмай даромад билан боғлиқ бўлади. Оиласизлардан кимдир кўчада ажойиб бир инсонни учратади. Лекин бу учрашувни романтикага айлантиришга шошилманг. Одатда бундай учрашувлар ёлғонга қоришиқ бўлади.\n24 ноябрда шахсий ҳаётингизда росмана драма бошланиб, фожиа билан тугаши ҳеч гап эмас. Фақат қалбингизга қулоқ тутинг. Қалбингиз хато қилишингизга йўл қўймайди. Куннинг иккинчи ярмида илгари ҳам сизни сотган кимса яна йўлингизда кўндаланг бўлиши кутилади. Бундай кўнгилсизликлардан, ёмон хаёллардан халос бўлиш учун кечқурун узоқ вақт тоза ҳавода сайр қилинг.\n08:57 Тожикистон Ўзбекистондан келган биринчи визасиз сайёҳларни муносиб кутиб олди\n08:04 Кимлар Путинни табрикламади?\n07:30 Буюк Британия ТИВ Путинни Гитлерга тенглаштирди\n07:02 Муҳаммад Салоҳ учун «ов» бошланди (карикатура)\n06:30 Уоррен Баффеттдан 5/25 қоидаси: "энг муҳим нарсага эътибор қаратиш"\n00:30 Янгийўлда Damas ҳайдовчиси уриб юборган 30 ёшли аёл вафот этди\n00:08 Равшан Ҳайдаров: «Водийдаги Кения билан ўйинлар футбол байрамига айланади»\n23:53 Нурсултон Назарбоевнинг Ўзбекистон халқига байрам табриги (видео)\n21:39 Мунажжимлар башорати: 22 ноябр куни юлдузлар сизга нималарни ваъда қилмоқда?..\n22:33 Мунажжимлар башорати: 16 ноябр куни юлдузлар сизга нималарни ваъда қилмоқда?..\n21:10 Мунажжимлар башорати: 12 ноябр куни юлдузлар сизга нималарни ваъда қилмоқда?\n21:23 Мунажжимлар башорати: 4 ноябр куни юлдузлар Сизга нималарни ваъда қилмоқда?..\n21:04 Мунажжимлар башорати: 11 октябр куни юлдузлар сизга нималарни ваъда қилмоқда?..\nТожикистон Ўзбекистондан келган биринчи визасиз сайёҳларни муносиб кутиб олди\nЯнгийўлда Damas ҳайдовчиси уриб юборган 30 ёшли аёл вафот этди\nНурсултон Назарбоевнинг Ўзбекистон халқига байрам табриги (видео)\nЖиззахда жиноят оламидаги маҳаллий «авторитет» пичоқлаб ўлдирилди…\nКимлар Путинни табрикламади?\nКим Чен Ин Путинни президентлик сайловида қозонган ғалабаси билан қутлади\nМуҳаммад Салоҳ учун «ов» бошланди (карикатура)\nРавшан Ҳайдаров: «Водийдаги Кения билан ўйинлар футбол байрамига айланади»\nШоҳжаҳон Эргашевнинг рақиби аниқ бўлди\nТерма жамоамиз аъзолари Марокашга етиб борди (фото)\nУоррен Баффеттдан 5/25 қоидаси: "энг муҳим нарсага эътибор қаратиш"\nМунажжимлар башорати: 22 март куни юлдузлар сизга нималарни ваъда қилмоқда?\n«Фариштали» ёки харизмали инсон бўлишнинг 3 муҳим омили\nЎрта ёш инқирозидан қандай қутулиш мумкин?